Монгол Улсын Их Хурлын 2012 намрын ээлжит чуулганы Аюулгүй байдал, гадаад бодлогын байнгын хорооны 2013 оны 01 дугаар сарын 23-ны өдөр (Лхагва гариг)-ийн хуралдаан 14 цаг 25 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 19 гишүүнээс 12 гишүүн ирж, 63.1 хувийн ирцтэй байв.***

***Чөлөөтэй:*** *Х.Баттулга, Л.Болд, Б.Гарамгайбаатар, Ч.Улаан;*

***Өвчтэй:*** *Д.Ганбат, Ё.Отгонбаяр;*

***Нэг. Төрийн нууцын жагсаалт батлах тухай хуульд өөрчлөлт оруулах тухай хуулийн төсөл (****хэлэлцэх эсэх****) (үргэлжлэл)***

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ч.Сайханбилэг, Тагнуулын ерөнхий газрын дарга Д.Гэрэл, Зэвсэгт хүчний жанжин штабын дарга Ц.Бямбажав, Газрын харилцаа, барилга, геодези зураг зүйн газрын даргын үүргийг түр орлон гүйцэтгэгч А.Хүрэлшагай, Улсын бүртгэлийн ерөнхий газрын даргын үүргийг түр орлон гүйцэтгэгч Ц.Пүрэвдорж, Засгийн газрын Хэрэг эрхлэх газрын Хууль, эрх зүйн газрын дарга Д.Мөнх-Эрдэнэ, Тагнуулын ерөнхий газрын Эрх зүйн хэлтсийн дарга Ц.Хүрэлбаатар, Газрын харилцаа, барилга, геодези зураг зүйн газрын ахлах мэргэжилтэн Д.Мөнхцэцэг, Газрын харилцаа, барилга, геодези зураг зүйн газрын ахлах мэргэжилтэн Л.Мандхай, Улсын Их Хурлын Байнгын хороодын ажлын албаны дарга Д.Одсүрэн, зөвлөх Ж.Батдэлгэр, Улсын Их Хурлын Аюулгүй байдал, гадаад бодлогын байнгын хорооны референт П.Туяа нарын бүрэлдэхүүнтэй ажлын хэсэг байлцав.

Хуулийн төслийн хэлэлцэх эсэх асуудалтай холбогдуулан Улсын Их Хурлын гишүүн Н.Энхболд, Ж.Энхбаяр, Л.Цог, М.Батчимэг, Ц.Цолмон нарын асуусан асуултад Монгол Улсын сайд, Засгийн газрын Хэрэг эрхлэх газрын дарга Ч.Сайханбилэг, Тагнуулын ерөнхий газрын дарга Д.Гэрэл, Газрын харилцаа, барилга, геодези зураг зүйн газрын даргын үүргийг түр орлон гүйцэтгэгч А.Хүрэлшагай, Улсын бүртгэлийн ерөнхий газрын даргын үүргийг түр орлон гүйцэтгэгч Ц.Пүрэвдорж, Засгийн газрын Хэрэг эрхлэх газрын Хууль, эрх зүйн газрын дарга Д.Мөнх-Эрдэнэ, Тагнуулын ерөнхий газрын Эрх зүйн хэлтсийн дарга Ц.Хүрэлбаатар нар хариулж, тайлбар хийв.

Улсын Их Хурлын гишүүн З.Энхболд, М.Батчимэг, Р.Гончигдорж, Л.Цог, Ч.Сайханбилэг, Ж.Энхбаяр, Н.Энхболд, Ц.Цолмон нар санал хэлэв.

Улсын Их Хурал дахь Монгол Ардын Намын бүлэг уг асуудлаар завсарлага авч байгааг Улсын Их Хурлын гишүүн Н.Энхболд мэдэгдэв.

“Төрийн нууцын жагсаалт батлах тухай хуульд өөрчлөлт оруулах тухай” хуулийн төслийн хэлэлцэх эсэх асуудлыг түр хойшлуулахаар тогтов.

*Хуралдаан 15 цаг 50 минутад өндөрлөв.*

Тэмдэглэлтэй танилцсан:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ЦОЛМОН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 2013 ОНЫ 01 ДҮГЭЭР САРЫН 23-НЫ ӨДӨР

(ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 14 цаг 25 минутад эхлэв.*

**Ц.Цолмон: -** За Байнгын хорооны гишүүдийн ирц бүрдсэн учраас хуралдаанаа эхлүүлье. Өнөөдрийн Байнгын хорооны хуралдаанаар хэлэлцэх нэг асуудал байгаа. Энэ нь Төрийн нууцын жагсаалт батлах тухай хуульд өөрчлөлт оруулах тухай хуулийн төслийн хэлэлцэх эсэхийг үргэлжлүүлэн хэлэлцэх ийм асуудал байгаа юм.

Ажлын хэсгийг танилцуулъя. Ч.Сайханбилэг Монгол Улсын сайд, Хэрэг эрхлэх газрын дарга, Д.Гэрэл Тагнуулын ерөнхий газрын дарга. Ажлын хэсгийнхэн наашаа микрофонд суугаарай. А.Хүрэлшагай Газрын харилцаа, барилга, геодези зураг зүйн газрын даргын үүргийг түр орлон гүйцэтгэгч, Ц.Пүрэвдорж Улсын бүртгэлийн ерөнхий газрын даргын үүргийг түр орлон гүйцэтгэгч, Д.Мөнх-Эрдэнэ Засгийн газрын Хэрэг эрхлэх газрын Хууль, эрх зүйн газрын дарга, Д.Мөнхцэцэг Газрын харилцаа, барилга, геодези зураг зүйн газрын ахлах мэргэжилтэн, Л.Мандхай Газрын харилцаа, барилга, геодези зураг зүйн газрын ахлах мэргэжилтэн.

Байнгын хорооны 2013 оны 01 дүгээр сарын 15-ны өдрийн хуралдаан хэлэлцэж буй асуудлаар асуулт асууж, хариулт авч дуусаад Улсын Их Хурлын гишүүд санал хэлж эхлэх үед завсарлага авсан байгаа юм.

За асуулт асууя. За тэгвэл асуултаа үргэлжлүүлье. Нэгэнт завсарлаад дахиж эхэлж байгаа учраас. Бас одоо долоо хоног завсарласан хугацаанд хүмүүс энэ асуудлаа нарийвчлан судалж холбогдох мэргэжлийн хүмүүстэй зөвлөлдөж тодруулах ажлуудыг хийсэн байх гэж бодож байна. Миний хувьд ч гэсэн бас тиймэрхүү ажил хийсэн байгаа.

За ингээд асуулт нэмж асуух хүмүүс байвал нэрсээ өгье. З.Энхболд дарга, Ж.Энхбаяр гишүүн, за надад нэг асуулт байгаа. За ингээд Л.Цог. За ийм дарааллаар явчихъя. За Н.Энхболд гишүүн.

**З.Энхболд: -** За баярлалаа. Энэ харахад нэг энгийн юм шиг мөртлөө их олон асуулт дагуулаад байгаа ийм хуулийн төсөл л дөө.

Үндсэн хуулиар Монгол Улсын иргэн хувийнхаа, өөрөө нууцлах ёстой гэж үзсэн мэдээллээ нууцлах эрхтэй. Энэ Үндсэн хуулиар баталгаажуулсан байж байгаа. Хувь хүний нууцын тухай хууль гэж бий. Төрийн нууцын тухай хууль гэж байгаа. Хууль, тогтоомжуудаар баталгаажуулсан зүйлүүд байгаа. Энийг нь бид нар эндээс мэдээж Засгийн газар санаачлаад, бид нар дэмжээд чиний ийм ийм мэдээллүүд бол заавал нууц байх албагүй. Энийг чинь төрийн нууцын жагсаалтаас гаргана гээд байх ямар шаардлага байна вэ?

Өнөөдөр чинь манайх шиг ийм аюулгүй байдал нь эмзэг, хувийн болоод төрийн нууцаа хамгаалах чадамж нь бага улсад байтугай дэлхийн энэ чиглэлийн тэргүүлэх чадамжтай улс гүрнүүд энийг улам чангатгах юм руугаа ороод байна шүү дээ. Хүмүүсийнхээ эрхийг улам хамгаалдаг юм руугаа ороод байна шүү дээ. Тэгэхээр бид нар энэний эсрэг энэ ерөнхий хандлагын эсрэг юмнуудыг чөлөөлнө, нууцаас нь заавал гаргана гээд Улсын Их Хурлын чуулганы нэгдсэн хуралдаанаар ороод унахаар нь маргааш нь буцаж өргөн бариад, дахиж хэлэлцүүлэх гээд ингээд зүтгээд байгаагийн учир юу байна. Хоёр дахь асуулт.

Нарийн яривал энэ хуулийн төслийг буцаасан тухай Улсын Их Хурлын шийдвэр албажиж Төрийн мэдээллийн товхимолд, өчигдөр байна уу, хэзээ гарсан байна. Албан ёсоор олон нийтэд хүрээгүй. Нэг үгээр хэлбэл шийдвэр албажаагүй байхад дахиад тэрүүхэн хооронд эргээд л яараад энийг өргөөд ингээд бүр адгаад яараад, маргаан хэрүү болгоод байгаагийн учир юу байна вэ?

Нэгдсэн Үндэстний Байгууллагын тунхаг хүртэл бий. Үндсэн агуулга нь бол хүн өөрөө л хүсэж байгаа бол ямар ч мэдээллийг нь нууц байлгах эрхтэй. Тэр дээр нь төр тусдаа дэмжлэг үзүүлэх ёстой гэсэн агуулгатай. Би одоо Монголын 2.7 сая иргэн. За иргэний үнэмлэх авсан насанд хүрсэн хүмүүс нь чиний энэ энэ мэдээллүүдийг чинь ил болгоё гэхэд бүгдээрээ тэгье тэгье миний одоо наад юмнуудыг бүгдийг нь ил болгоод тавьчих гэж хэлж байгаа хүн хэд байгаа бол доо гэж эргэлзэж байна. Ерөнхий чиг хандлагын эсрэг, тэгээд том асуудалтай холбоотой энэ асуудлыг ингээд улайран зүтгээд байгаагийн учир шалтгаан нь юу байна вэ?

Тэр нэг иргэний мэдээллийнхээ, иргэн хүн өөрийнхөө мэдээллийг өөртэйгээ холбоотой зүйлүүдийг ямар нэгэн чирэгдэлгүйгээр энэнээс гаргаад авах, лавлагаа юм авах машины тухай асуудал бол өөр хэрэг. Тийм чирэгдэл хүндрэлгүйгээр мэдээллээ авах боломжийнх нь тухай асуудал өөр хэрэг. Гэтэл энэтэй холбоотой бас заавал тэр нэг машин. Манай бүлэг дээр бол тэр машиныг танилцуулаагүй. Ардчилсан намын бүлэг бол өөр дээрээ аваачаад тэр машин юмнуудаа үзүүлсэн байна лээ.

Их Хурлаас шийдвэр гараагүй, хуульд өөрчлөлт ороогүй байхад ямар мөнгөөр хаанаас тэр машиныг одоо оруулаад ирэв ээ, хэдэн ширхэгийг аваад ирэв ээ, ямар үнэ өртөгтэй болов оо.

Хамгийн сүүлийн асуудал хэрэв хүн өөрөө, би өөртэй холбогдолтой ийм ийм мэдээллүүдийг нууц байлгахыг хүсэж байна гэвэл тэр дээр нь төр дэмжлэг үзүүлэх ёстой юу? Хуулиар тэрийг нь хамгаалж хадгалж байх шаардлагатай юу? Эсвэл нууц юмаа чи өөрөө нууцалдаг юм байгаа биз, өөрөө хадгалдаг юм байгаа биз. Төр наадахыг чинь нууц гэж үзэхгүй байна гэж үзээд орхих ёстой юм уу? Энэ асуултуудад хариу авъя.

**Ц.Цолмон: -** За Ц.Пүрэвдорж дарга эхлээд хариулъя.

**Ц.Пүрэвдорж: -** За та бүгдийн амгаланг айлтгая. Н.Энхболд гишүүний нэг асуултад хариулъя. Энэ нь бол ер нь энэ хуулиар иргэний хурууны хээ, мэдээлэл, гадаадын иргэн харъяатаас гарсан орсон асуудал, эрх сэргээгдсэн гэсэн ийм 4 асуудал бол нууцын зэрэглэлдээ хэвээр үлдэх юм. Бусад бол, одоо шилжилт хөдөлгөөн байдаг юм уу, овог нэр байдаг юм уу, бусад мэдээллүүд нь бол ил болоод төрийн үйлчилгээг иргэдэд түргэн шуурхай үйлчлэхэд нэгдүгээрт хамгийн гол чухал ач холбогдол нь тэндээ байгаа.

Хоёрдугаарт, бусад эрх зүйн хувьд бас хуулиудтайгаа зөрчилдөөд байгаа юм байгаа байхгүй юу. Энэ нь юу вэ гэхээр зэрэг сонгуулийн хуулиар зохицуулаад бид нар сонгогчдын нэрийн жагсаалтыг гаргахаас өгсүүлээд сонгогдын овог нэр, гэрийн хаяг, регистрын дугаар гэх зүйлүүдийг бол сонгуульд өрсөлдөж байгаа нам болоод бие даан нэр дэвшигчдэд бид нар жагсаалтаар олгодог, ил тавьдаг ийм байгаа. Тэгэхээр зэрэг энэ хуультай хүртэл ингээд зөрчилдөөд. Нэгдүгээрт зөрчилдөж байна. Хоёрдугаарт үйлчилгээ талаасаа хүндрэлтэй байгаад байгаа юм гэж хэлье.

**Н.Энхболд: -** Би тэр. Энэ юу хийдэг хүн гэнэ ээ?

**Ц.Пүрэвдорж: -** Улсын бүртгэлийн ерөнхий газрын даргын үүргийг түр орлон гүйцэтгэгч.

**Н.Энхболд: -** За түр орлон гүйцэтгэгчээ саяны тэр түр хариулсан юмнаас чинь дахиад би юм тодруулъя. Сонгуулийн хууль чинь өөр. Сонгуульд орж байгаа хүн өөрөө тийм нөхцөл байдалд орно гэдгээ хүлээн зөвшөөрөөд мэдээд миний хаягийг өгч болно гэж мэдэж хүлээн зөвшөөрчихөөд сонгуульд орж байгаа. Өөрөө зөвшөөрөөд дараа нь ингэнэ гэдгийг мэдэж байгаа учраас орж байгаа юм. Наадахыг чинь тэр хууль, энэ хуультай харьцуулж ярьдаггүй юм. Тайлбар чинь худлаа байна. Эсвэл хуулиа буруу ойлгосон байна.

Би жишээ нь сонгуульд орсон. Би өөрөө мэдээд би нэгэнт сонгуульд орж байгаа учраас миний хаяг, одоо бусад зарим хүнд заавал өгөхгүй юмдаа гэсэн мэдээллүүд маань ил гарах юм байна. Тэгэхдээ өөрөө хүсээд орсон учраас энэ нь цаанаа өөрөөр хэлбэл өөрөө өөртэйгээ гэрээ байгуулаад, хуультай гэрээ байгуулаад орж байгаа юм. Тэгэхгүй тохиолдолд яах юм. Өөрийн чинь хаяг, чиний хаягийг заавал өгнө.

**Ч.Сайханбилэг: -** Н.Энхболд дарга аа, хариулт өгчих үү, таны асуулт дээр. Энэ ийм байгаа юм. Хуулиар бол энэ бол төрийн байнгын нууцлалд байх ёстой тэр жагсаалтад байгаа мэдээлэл. Иргэн өөрөө зөвшөөрсөн гэдгээр хууль зөрчих бас үндэслэл болохгүй. Тийм учраас таны асуултад одоо бол бид нар өнөөдөр бүх үйл ажиллагаан дээрээ үндсэндээ хоёр хууль хоорондоо зөрчилтэй үйл ажиллагаанууд хийгээд байгаа юм. Иргэн зөвшөөрсөн үү, зөвшөөрөөгүй юу. Яг сонгуулийн хуультай дахиад бас иргэдээс асуухгүйгээр сонгуулийн хууль гаргаад иргэдийн тэр бүх мэдээлэл, овог нэр, бүтэн листээр нь гаргаж байгаа шүү дээ. Нэг хувь хүнээр биш. Тийм учраас иргэн зөвшөөрснөөр энэ хууль зөвшөөрөх боломжтой болж байна гэдэг өөрөө логикийн гаргалгаа бас зөрчилтэй байгаад байгаа юм.

Нэг юм дахиад тодруулж хэлэхэд энэ төрийн нууцаас гаргаж байгаа нь ил болгоно гэдэг нөгөө абсольют утга руу ерөөсөө явж байгаа асуудал биш ээ. Энийг бол хаана хаанаа ингэж ойлгомоор байгаа юм. Юу гэхээр зэрэг ерөөсөө хуучин төрийн нууцад гээд нэг ч байгууллага. Одоо жишээлбэл зөвхөн энэ асуудлыг эрхэлдэг байгууллагаас бусад төрийн байгууллагууд нь энэ мэдээллийг олж авах боломжгүй. Өдөр тутмын үйл ажиллагаандаа хэрэглэх боломжгүй байгаа зүйлийг нь тухайн төрөөс үзүүлж байгаа үйлчилгээндээ хэрэглэх боломж гаргах энэ нөхцөлийг л бүрдүүлж байгаа. Төрийн нууцаас гарснаар нэг иргэн нөгөө иргэнийхээ тухай мэдээллийг мэдэх тэр боломж бас байхгүй. Төрийн тусгай хамгаалалттай, Тагнуулын ерөнхий газрын хамгаалалттай байдаг үндэсний дата төв дээр энэ мэдээллүүд нь хадгалагдаж байна. Иргэний бүртгэл мэдээлэл зөвхөн өөрийнхөө чиглэлээр орж мэдээлэл авна. Газрын харилцаа, геодези зөвхөн өөрт хэрэгтэй мэдээллээ авна. Бусад одоо нийгмийн даатгал өөрт хэрэгтэй мэдээллээ авна. Эрүүл мэнд өөрт хэрэгтэй мэдээллээ л авна. Энэ тухай асуудлыг л ярьж байгаа юм. Өнөөдөр энэ бүх зүйлүүд нь абсольют утгаараа төрийн нууц гээд хаагдчихаад байгаа юм. Төрийн байгууллага авч хэрэглэж байгаа нь энэ нь өөрөө одоо яг түрүүний сонгуулийн хууль шиг ийм хоёр хуулийн хийдэл нэг талаас нь харахаар, эсвэл нөгөө талаар нь харахаар төрийн нууцын хуулиа зөрчиж байгаа юм шиг ийм үйл ажиллагаанууд харагдаад байгаа учраас яг тэр чиглэл чиглэлээр нь төрийн байгууллага л авч, үйл ажиллагаагаа авч үзэж энэ асуудлаа зохицуулъя гэсэн ийм зохицуулалт.

Тийм учраас эргээд нөгөө талд нь нууцаас гаргаж байна гэдэг нь ил болгоод, хэний иргэн, тухайн хүний тухай асуудлыг иргэн болгон мэдэх тэр боломжийн тухай асуудал огт байхгүй гэдгийг хэлэхийг хүсэж байгаа юм.

Дараагийн асуудал нь яах вэ яг энэ мэдээлэл төрийн нууцаас гарсны үр дүн бий болох үйлчилгээнүүдийн нэг төрөл, нэг жишээг нь одоо тэр иргэдэд түргэн шуурхай, хөнгөн үйлчлэх тэр машинаар жишээлж ярьсан. Энэ машиныг нэгхэн sample. Одоо нэг үгээр хэлбэл загварын ганц машин байгаа. Тэр нь болохоор иргэний үнэмлэхээ таньдаг. Хэрвээ энэ хууль маань гарахгүй бол иргэний үнэмлэхээр таних энэ үйл ажиллагаа нь ч явагдах боломжгүй байгаад байгаа юм. Ийм л энгийн асуудал байгаа юм гэж нэмж тодруулж байгаа юм.

**Н.Энхболд: -** Яг иймэрхүү хариулт ирнэ гэж бодоод миний хамгийн сүүлд асуусан асуулт тэр л дээ. Хүн өөрөө хүсэхгүй байвал тэрийг нь хамгаалах тал дээр, нууцад байлгах тал дээр төр анхаарал тавих ёсгүй юу гэж. Хувийн нууцын тухай хууль гэж бий л дээ. Гэхдээ илүү баталгаатай шатанд гаргасан. Энэ бол өөрөө хүсээгүй тохиолдолд төрийн нууц байна. Хувь хүний аюулгүй байдлаас төрийн аюулгүй байдал шалтгаална шүү дээ. Хамаарна биз дээ энэ чинь. Түүнээс төр гээд нэг юм тусдаа тийм биеэ даасан юм байхгүй шүү дээ. Бидний миний өөрийн чинь хүн болгоны аюулгүй байдлаас төрийн аюулгүй байдал хамаарна. Тийм логик байж болохгүй юу. Өөрөө хүсэхгүй байвал тэрийг нь хамгаалах талын бүх арга хэмжээг төр авч явах ёстой. Тэрүүгээрээ өөрөө дархлаагаа баталгаажуулах, аюулгүй байдлаа хангах ажлаа төр давхар хийж байх. Бид нар тэгж харж байгаа. Би бол тэгж харж байна.

**Ц.Цолмон: -** За хариулъя.

**Ч.Сайханбилэг: -** Яг Н.Энхболд гишүүний энэ асуугаад байгаа асуултад би бас түрүүн миний хариултад гарсан гэж ойлгоод байгаа юм л даа. Ил болгож байгаа асуудал нөгөө талд нь ерөөсөө байхгүй байгаа юм. Одоо жишээлбэл нийгмийн даатгал авдаг бүх иргэдийн жагсаалт Нийгмийн даатгалын газар байдаг. Энэ нь өөрөө яг бас дахиад нөгөө хуулийнхаа утгаараа бол дахиад төрийн нууцад орсон энэ мэдээллийн баазыг ашиглах боломжгүй. Тэгэхээрээ нийгмийн даатгал өөрөө нэг ийм даатгал авдаг хүмүүсийнхээ листийг гаргадаг. Тэр нь үндсэн бүртгэлтэйгээ зөрчилддөг. Одоо бид нар сүүлийн 22 жил явж ирсэн дүр зураг ийм байгаа юм л даа.

Тийм учраас энэ одоо жишээлбэл нийгмийн даатгал авдаг энэ ажил нь өнөөдөр яг хүн амынхаа үндсэн бүртгэлийн жинхэнэ сантайгаа холбогдоод яг нийгмийн даатгал авдаг хүмүүсийн энэ яг жинхэнэ лист дээрээ төрөөс үзүүлж байгаа энэ үйлчилгээ маань явдаг болох юм бол нөгөө хийдэл, давхардал олгож байгаа, эсвэл хүндээ хүрэхгүй байгаа, эсвэл авах ёсгүй хүн нь авах гээд байгаа ч гэдэг юм уу энэ бүх ажиллагаануудаа зохицуулах бүрэн бололцоотой болох юм. Эрүүл мэнд ч гэсэн адилхан. Энэ харилцаануудаа зохицуулахын тулд өнөөдөр энэ боломжийг нь нээчихье гэдэг маань нөгөө хүнээс асуух асуухгүй, эсвэл тэр хувийн тэр юмнууд нь орохгүй, хувь хүний нууц руу орохгүйгээр зохицуулах төрийн үйлчилгээний тухай асуудал байхгүй юу. Энэ төрийн байгууллагын өөрийнх нь үйлчилгээ нь дахиад Хувь хүний нууцын хуулиар хязгаарлагдаад яг тэрийгээ хангаад явах ийм л зохицуулалт шүү дээ. Энэ үйлчилгээ нь бусад бүх улсуудад байдаг бүртгэл хөгжсөн бүх хөгжилтэй орнуудад явдаг энэ асуудлыгаа л ярьсан. Тийм учраас дахиад би төрийн нууцаас гаргаж байгаа нь аваачаад тэр чигээр нь ил болгож байгаа, тэр лүү нь хүн болгон орох бололцоотой, мэдэх бололцоотой болчихно гэдэг асуудал огт байхгүй гэдгийг л дахин дахин хэлээд байгаа юм л даа.

**Ц.Цолмон: -** Ж.Энхбаяр гишүүн асууя.

**Ж.Энхбаяр: -** Нууцаас гаргачихаар тэр чинь нууц биш л болчихно. Хэн дурын хүн үзэх бололцоогүй гэдэг. Нэгэнт нууц биш юм бол нууц биш. Гадаадын ямар ч байгууллага, сонирхсон байгууллагууд энийг аваад гарахад манай тагнуулын байгууллага энэ ажлыг таслан зогсооход энэ бол хууль зөрчсөн үйлдэл биш, Монгол Улсын иргэдийн мэдээлэл болон энэ хуульд хамт орж ирсэн 1:100000 нарийвчлал бүхий энэ зургууд Монгол Улсын нэгэнт нууц биш тул тэнд асуудал үүсэх бололцоогүй болж байгаа юм.

Тэгээд өнгөрсөн долоо хоногоос хойш бид нар асуудлыг жаахан өөрсдийнхөө хэмжээнд тодруулахыг хичээлээ. Мэдээлэл ахиад дутуу байгаа. Өнөөдөр Үндэсний аюулгүй байдлын үзэл баримтлалын мэдээллийн аюулгүй байдлын хэсгийн 3.6-гийн 2.3-т хуулиар зөвшөөрсөн, өөрөө зөвшөөрснөөс бусад тохиолдолд хувь хүний тухай мэдээллийг цуглуулах, хадгалах, ашиглах, бусдад шилжүүлэхийг хориглоно гэж заасан байдаг. Мэдээллийн ил тод байдал ба мэдээлэл авах эрхийн тухай хуулийн 20.21-т хуульд өөрөөр заагаагүй бол хувь хүн бичгээр. Бичгээр шүү. Зөвшөөрснөөс бусад тохиолдолд түүний эцэг эхийн нэр, өөрийн нэр, нас хүйс, мэргэжил, боловсрол, албан тушаал зөвхөн ажлын газрын хаяг, ажлын утаснаас бусад мэдээллийг бусдад задруулахыг хориглоно гэсэн ийм хуулийн үйлчлэл өнөөдөр Монгол Улсад байдаг. Энэ бол дэлхий нийтийн чиг хандлага. Яагаад ийм байдал бий болсон бэ гэвэл технологийн дэвшил, персонал компьютер хэрэглэснээс хойш дэлхийн улс орнууд иргэдийнхээ мэдээллийн баазыг бүрдүүлж эхэлсэн. Энэтэй холбоотойгоор ерөөсөө энэ өгөгдлийг автоматжуулсан систем боловсруулахад хувь хүний мэдээллийн нууцыг хамгаалах гэдэг конвенцийг гаргаад дэлхийн улс орнууд, дэлхийн 120 орон энийгээ одоо мөрдөөд иргэдийнхээ мэдээлэл, аюулгүй байдлыг улам чангатгаад ингээд мөрдөж байгаа юм байна.

Өнөөдөр Засгийн газрын оруулж ирж байгаа энэ хуулийн төслөөр юу үүсэх вэ гэвэл өнөөдөр Монгол Улсын хэмжээнд байгаа маш олон байгууллагууд, төрийн болон хувийн хэвшлийн байгууллагууд өнөөдөр мэдээллийн технологи, түвшинд ашиглаад иргэдийн бүхий л хэлбэрийн тодорхой мэдээллүүд, мэдээллийн сангууд үүссэн байгаа. Энэ бүгд. Дээрээс нь цахим үнэмлэхтэй холбоотойгоор бүх иргэдийн хурууны хээ, нарийн бүх мэдээллүүд, нийгмийн даатгалын бүх мэдээллүүд, санхүүгийн бүх мэдээллүүд үндсэндээ нэгдсэн ийм иргэний бүртгэл мэдээллийн улсын сан гэж бий болсон. Энэ улсын сангийн энэ мэдээллийг өнөөдөр бид нээлттэй болгох асуудал ярьж эхэлж байгаа юм.

Одоо иргэн таны өвчний түүх, шашин шүтлэг, эмчилгээ, ямар эм тан хэрэглэдэг, банк санхүүгийн гүйлгээ, зээл, утасны төлбөр тооцоо, ураг төрлийн байдал, яс үндэс. Маш олон ийм мэдээллийг бид ил болгох асуудлыг хөндөж байгаа. Үнэхээр мэдээллийг ил тод байхыг ингэж туйлшруулан хандаж байгаад үнэхээр харамсаж байгаа юм. Энэ бол маш ноцтой үйлдэл. Гэмт хэрэг гэж тооцохоор. Иргэдийнхээ эрх чөлөөний эсрэг үйлдэж байгаа гэмт хэрэг. Улс орны үндэсний аюулгүй байдлын эсрэг үйлдэж байгаа гэмт хэрэг гэж үзнэ. Дэлхийн маш олон оронд энэ асуудлыг онцгойлон анхааран улам чандлан энэ нууцыг хадгалахын төлөө асуудлыг хуульчлан зохицуулсан байна.

Өнөөдрийн байгаа хуулийн хүрээнд байгаа зохицуулалт бол үнэхээр Монгол Улсынхаа иргэдийн эрх ашиг, цаашид үндэсний аюулгүй байдлыг хангахад бүрэн нийцэж байгаа гэсэн зохицуулалт, хамгаалалт болж байгаа.

Энэ мэдээлэл ил болсноор юу болох юм бэ гэвэл энэ төрийн хамгаалалтаас гарна. Үнэхээр иргэнийхээ, иргэдийнхээ эрх, эрх чөлөө ноцтой халдах, тэдний эрх ашгийг зөрчих, амь насанд аюул учруулах нөхцөл байдал үүснэ. Та ил болно. Таны бүх юм ил болно. Энэ ардчилсан гээд байгаа нийгмийн чинь хамгийн үнэ цэнэтэй юм бол хувь хүний эрх чөлөө, хувь хүний нууц шүү дээ. Тэр зүйл байхгүй болно. Одоо яригдаж байгаа таны хэвлэх, нийтлэх эрх чөлөө бүгд бас нууц байхаа больж байгаатай адилхан таны бүх үзүүлэлтийг ил болгох асуудал орж ирж байгаа.

Миний байр суурь бол иргэнийхээ энэ бүртгэл мэдээллийг энэ санд, төрийн нууц жагсаалтаас хасах биш харин хамгаалах зохицуулалт нь илүү нарийвчлах тодорхой шаардлага байна Монгол Улсад.

Тэгээд цааш нь ноцтой асуудал байна. Энэ дээр би Тагнуулын ерөнхий газрын дэд даргын асуудлыг ярих гэж байна. Тагнуулын ерөнхий газраас Үндэсний аюулгүй байдлын зөвлөл болон Засгийн газарт энэ асуудлыг нууцын жагсаалтаас гарах нь үндэсний аюулгүй байдалд сөргөөр нөлөөлж болзошгүй гэсэн ийм үндэслэл гаргасан, өөр байр суурьтай байсан гэдгийг сонссон. Тэрүүнтэй холбоотой тэр хүнийг ажил, албан үүргээс нь чөлөөлсөн. Зэвсэгт хүчний жанжин штаб энэний эсрэг 1:100000-ны зураглалыг төрийн нууцаас хасах нь бас салбарын эрх ашигт ноцтой хохирол учруулна гэж үзсэн. Ийм байр суурь бүхий мэдээллүүд байна бидэнд. Бид одоо авахаар хандаж байна. Үндэсний аюулгүй байдлын зөвлөл, Засгийн газрын Хэрэг эрхлэх газарт. Мэргэжлийн байгууллагуудад өгсөн бичиг цаасыг цуглуулах асуудлыг хандана. Энэ одоохондоо нууц биш ил байгаа. Эд нар өгөх үүрэгтэй.

Ямар хурдан өөрчлөгддөг байр суурь вэ. Өнөөдөр Монгол Улсын үндэсний аюулгүй байдалд хохирол учруулахуйц гэсэн албан бичиг өгөөд маргааш нэг хүний ажлаа солиход 2 хоногийн дараа энэ бол тэр аюул учруулж байгаа нөхцөл байдал арилчихлаа гэж үзэж болох уу? Бодит байдал энэ байна. Энэний цаана бүхэл бүтэн нарийн асуудлууд байгаа. Бизнесийн асуудал гэж үзэж байна. Тийм болохоор энийг тодруулах хэрэгтэй. Бид тодруулахыг хүссэн. Өнөөдрийг хүртэл дахин бид нарт мэдээлэл алга. Өгөхгүй байна. Улсын бүртгэлийн ерөнхий газраас мэдээлэл алга байна. Учир шалтгаан тодруулах юм алга байна. Тагнуулынхан бид нарт мэдээлэл өгөхгүй байна. Зэвсэгт хүчний жанжин штабаас өгөхгүй байна. Энэ улсын, Монголын Улсын төрийн нууцын асуудлыг бид задруулах асуудал ярьж байна шүү дээ. Яагаад ийм цөөнхийг үл тоож мэдээлэл өгөхгүйгээр асуудал шийдэх гэж оролдож байна вэ.

Өнгөрсөн долоо хоногийн хурал дээр болсон процессыг би хэлье. Энэ Ч.Сайханбилэг даргын хэлсэн үг байна. Новшоо чи. Чи юу мэддэг хулгайч юм бэ гэж. Чи аюулгүй байдлыг мэддэг болчихсон юм байх даа. Маяглаад байгаарай. Новш чинь. Хөөш. Баас чинь аан. Юу юм бэ чи аан. Ямар овоо муу баас вэ чи. Энэ Ч.Сайханбилэгийн үгийг. Протоколыг уншиж байгаа юм. Хог чинь шүү гэж. Асуудалд ингэж хандаж байгаа юм. Би өнгөрсөн Байнгын хороон дээр энэ асуудал тавьсан, энэ хүний хариулт энэ. Тийм. Тэрийг та бид хоёрыг мэддэг ч юм биш юм билээ. За ийм л юм байна. Тийм болохоор байр суурийг ахиад хэлж байна. Бид нарт мэдээлэл хэрэгтэй байна.

**Ц.Цолмон: -** Асуултаа. Дараа бас үг хэлэх бололцоо байгаа шүү.

**Ч.Сайханбилэг: -** За дараа нь тэр нөгөө мэргэжлийн байгууллагууд өөр өөрсдийнхөө байр суурийг илэрхийлэх байх.

Ж.Энхбаяр гишүүн ээ, төрийн нууцаас гадна өөр бас хуулийн ойлголтууд байдаг юм. Байгууллагын нууц гэж байдаг юм.

**Ж.Энхбаяр: -** Мэдээлэл өгөхийг хүсээд байна. Яагаад өгөхгүй байна вэ. Ч.Сайханбилэг ээ, бид нарт мэдээлэл өгөөч.

**Ч.Сайханбилэг: -** Ж.Энхбаяр гишүүн ээ, хууль зүйн шинжлэх ухаанд түвшний түвшний нууцын ойлголтууд байдаг юм. Эхлээд төрийн нууц байдаг юм. Дараа нь байгууллагын нууц байдаг юм. Хувь хүний нууц гээд ингээд бүгд тус тусдаа хуулиар зохицуулсан зохицуулалттай. Энэ аль нэг нууц нь нууцынхаа хуулиас гарахаар тэр чигээрээ ил болчихно гэдэг асуудал хууль зүйн шинжлэх ухаанд байхгүй. Нэг.

Хоёрдугаарт, та өөрийнхөө хэлсэн үгийг хүч оруулахын тулд, хүмүүст таалагдахын тулд хуулийн төсөл дээр байхгүй үг, өгүүлбэрүүд хэрэглэж байна. Таны хэлээд байгаа шиг эмчилгээний түүх, өвчний түүх, банкны төлбөр тооцоо, утасны төлбөр тооцооны тухай мэдээллийг ил болгоё гэдэг үг үсэг, өгүүлбэр энэ хуулийн төсөл дээр нэг ч байхгүй. Та залхуураад уншихгүй байгаа учраас би танд дахиад хуулийн төслийг уншаад өгчихье. Ямар мэдээллүүд нь ил болох гэж байгааг. Энэ бол иргэний төрсний мэдээлэл, гэрлэсний мэдээлэл, гэрлэлтээ цуцлуулсны мэдээлэл, гэрлэлт сэргээсний мэдээлэл, эцэг тогтоосны мэдээлэл, үрчилсний мэдээлэл, овог, эцэг эхийн нэр, нэрээ өөрчилснийх, нас барсных, иргэний үнэмлэхийн дугаар, гадаадад зорчих эрхийн, байнгын оршин суугаа газрын гэсэн энэ мэдээллүүд нь үндэсний аюулгүй байдалтай холбоотой асуудал биш ээ гэж таны түрүүний хэлдэг 120 дэлхийн улсууд үздэг юм. Тийм учраас төр өөрөө нэгдсэн нэг бүртгэлийн системтэй болчихсон байдаг юм. Энэ ажлыг хөгжсөн орнуудын араас бид нар Монгол Улс хэдий хоцорсон ч гэсэн явж оръё гэж байгаа юм.

Энэ нэгдсэн бүртгэл дээрээ яг энэ одоо жинхэнэ хүний нэр, овог, байнга оршин суугаа энэ хаяг дээрээ бусад бүх үйлчилгээ, бүх салбар мэдээллээ үндэслэж явахгүй бол бид нар нас барьсан хүн сонгуульд орж байна, эсвэл хөдөлмөрийн чадвартай хүн нийгмийн даатгалын тэтгэвэр, тэтгэмж аваад явж байна. Энэ бүх зүйлүүдээ бид нар мэдэж байгаа шүү дээ. Сарнаас бууж ирээгүй. Энэ бүх мэдээллүүдээ л цогц болгоё гэж байгаа юм.

Н.Энхболд дарга аа, би асуусан асуултад нь хариулчихъя. Тэгэх үү. Дараа нь мэргэжлийн энэ Засгийн газрын бүтэц орж байгаа байгууллагынхан хэлэхгүй байх. Энэ бол урьд нь нэг зарчмын өөр байр суурьтай байж байгаад хүн халаад зарчмын байр суурь өөрчлөгдөж байгаа асуудал биш ээ. Би Байнгын хорооны хуралдаан дээр Засгийн газрын зарчмын байр суурийг илэрхийлсэн. Засгийн газар дээр зарчмын байр суурь, зарчмын зөрүүтэй саналууд, Засгийн газрын хуралдаан болтол өрнөдөг. Энэ өрнөснийхээ дагуу бүх зарчмын зөрүүтэй саналуудыг бүгдийг нь сонсоод засаг нэгдсэн нэг шийдвэрээ гаргадаг. Энэ шийдвэр гарсны дараа хувь хүн өөрийнхөө байгууллагын удирдлага гаргасан, байгууллагынхаа гаргасан шийдвэрийн эсрэг би өөрөө энэ асуудлыг дэмжихгүй гэдэг хувь хүний байр суурь илэрхийлсэн учраас Засгийн газар хариуцлага ярихаас өөр арга байгаагүй. Энэ нь бол өөрөө асуудалтай нь холбоотой биш, асуудлын зарчимтай нь холбоотой биш зүгээр яг энэ байгууллагын албан ёсны байр сууриасаа хувь хүн нь өөр байр суурь илэрхийлсэн энэ зүйл дээр Засгийн газар танхимынхаа зарчмаараа ажиллах ёстой. Засгийн газрын тухай хууль, агентлагийн эрх зүйн байдлын тухай хууль, энэ бүх хуулиудын зарчмын асуудлаар явсан асуудал. Ард нь том асуудал, ард нь том концепци байвал засаг энийг нээлттэй ярих боломжтой. Дахиад засаг дээрээ бид нар энэ асуудлаа ярьсан. Дахиад засгаараа танхимаас энэ асуудал нь хэрэгжих нь зөв юм байна гэдэг асуудлыг ярьсан учраас энэ хууль эргэж орж ирж байгаа юм.

Тэр тагнуулын газрын байр суурь, юу эд нарыгаа Д.Гэрэл дарга. Жанжин штабын дарга одоо ирж байна гэсэн. Бас урд талын хуралдаан дээр хүрч ирж байр сууриа илэрхийлсэн байгаа. Тэр асуудлуудаа манай байгууллага хариуцсан хүмүүс нь ярьчих.

**Ц.Цолмон: -** За нэмж хариулах хүн байна уу?

**Д.Гэрэл: -** Ер нь манай байгууллага дээр зарчмын ялгаа бол байхгүй л дээ.

**Ц.Цолмон: -** Микрофоноо жаахан голлуулаарай. Сонсогдохгүй байна.

**Д.Гэрэл: -** Өнгөрсөн оны, өөрөөр хэлбэл 2012 оны 12 дугаар сарын 06-нд бол бид нар албан бичгээр одоо миний гарын үсэгтэй баталгаажуулснаар зарчмын хувьд бид нар дэмжиж байгаа гэдгээ илэрхийлсэн байгаа.

Энэ асуудлыг бид нар тавихаасаа өмнө холбогдох байгууллагуутай ярилцаж санал солилцож тэдний дүгнэлтийг авсны үндсэн дээр хийсэн.

Хоёрдугаар, бид 1983 оны 12 дугаар сард энэ газрын зургийн тухай саналаа Их Хуралд тавьж байсан. Ингэхдээ ч хүртэл бид нар жагсаалтаас гаргах нь зүйтэй гэдгийг одоо энэ 2003 оноос хойш үргэлж энэ асуудлыг гаргаж тавьж байсан. Учир шалтгааныг энэ дээр нэлээн дэлгэрэнгүй бичсэн байгаа. Тэгээд одоо үл ойлголцол бий болгохгүйн тулд энийг тарааж мэдээлэл өгсөн.

Нөгөө талаар нэг дэх өдрөөс хойш үндсэндээ 4 байгууллага бид ажлын хэсэг байгуулаад энэ дээр дахиж нягталж асуудлуудаа судалж үзсэн. Ярилцсан хоорондоо. Энэний эцэст бас дүгнэлтээ бид нар өнөөдөр танилцуулахад бэлэн байна.

**Ч.Сайханбилэг: -** Ж.Энхбаяр гишүүний хамгийн сүүлийн асуултад хариулахгүй бол. Би энэ Байнгын хорооны протокол гээд юм уншаад байна л даа. Би хаанаас ямар протокол олсныг нь мэдэхгүй байна. Зүгээр Байнгын хорооны хуралдаан тараад гарч байх үед Ж.Энхбаяр гишүүн зам хөдөлсөөд байсан учраас би ганц нэг үгнүүд хэлсэн. Гэхдээ ийм зохион бичлэг юм яриагүй. За нэг.

Хоёрт, ийм off record, протоколд ороогүй юм ярьж байвал. Ж.Энхбаяр гишүүн ээ, би ч гэсэн таны хэлсэн үгийг бас Байнгын хорооны гишүүдэд дуулгачихъя. Чуулганы хуралдааны танхимд Ж.Энхбаяр гишүүн уулзаад Ч.Сайханбилэг сайдаа би таныг амалж авч байгаа. Таны ямар ч асуудал орж ирсэн гэсэн би тантай дандаа үзнэ гэсэн. Би зөрүүлж би тантай жин уруудаж тань шиг ийм жижигхэн хүнтэй үзэхгүй гэдгээ хэлсэн. Ийм л юм болсон шүү. Бас дахиад энэ бол протоколын юм бол аль нь ч биш. Би зүгээр өөрөө ийм хуралдааны бус юм яриад байгаа учраас би бас хуралдааны бус юм ярьж байна. Тийм учраас асуудалдаа жаахан зарчимтай хандаасай гэж хүсэж байна.

**Ц.Цолмон: -** Хуралдааныхаа юм руу оръё. За Л.Цог асуултаа. Энд нөгөө бичсэн дарааллаар явж байгаа шүү.

**Л.Цог: -** Сая Д.Гэрэл даргын асуултад миний асуух юм бараг ярьчихав уу гэж бодлоо. Би тодруулах уу. Тэр 100 мянганы зургийг одоо танайхан гаргая. Өмнө нь санал тавьсан гээд ингээд байгаа. Тийм ээ. Тэрийг нь тодруулчихгүй юу. Хэдэн онд ч юм бэ тавьсан гэж би сүүлд дуулсан юм л даа. Өнөөдөр гэнэт тавиагүй юм гэж би бас ойлгоод байгаа юм. Энэ үнэн үү, худлаа. Та нэг хариулт өгчихгүй юу.

**Ц.Цолмон: -** Тэр урьд нь тавьж байсан нэг хуудас бичиг байгаа. Тэрийг бол би бас уншиж үзсэн. Тарааж өгч болох уу. Гишүүдэд тарааж өгч болох уу. Д.Гэрэл дарга аа, саяныхаа бичгийг гишүүдэд тарааж танилцуулж болох уу.

**Ц.Хүрэлбаатар: -** Энэ өдрийн мэндийг эрье. Тагнуулын газрын Эрх зүйн хэлтсийн дарга Ц.Хүрэлбаатар. Манай байгууллагаас 2003 оны 12 дугаар сард Төрийн нууцын жагсаалт батлах тухай хуульд нэмэлт, өөрчлөлт оруулах тухай хуулийн төсөл, үзэл баримтлал хүргүүлсэн байгаа. Энэ үзэл баримтлал дээр манайх тухайн үед яг энэ 1:100000 масштабтай холбоотойгоор оруулсан заалтыг маш их, тухайн үедээ хуулийн 34 дэх заалт гэж явж байсан. Одоо бол 32 дахь заалт байгаа.

Хуулийн 34 дэх заалт 1:25000 болон 1:200000 масштабын байр зүйн зураг, гравиметрын [gravimeter] 1, 2 дугаар ангийн сүлжээний цэгийн жагсаалтын ажлын тайланг Дэд бүтэц, хөгжлийн яам, Байгаль орчны яам, Ашигт малтмалын хэрэг эрхлэх газар, Газрын тосны хэрэг эрхлэх газрын саналыг үндэслэн төрийн нууцын жагсаалтаас хасах нь зүйтэй гэж үзлээ. Мөн 1:25000 болон 1:200000 масштабтай манай орны байр зүйн зургийг АНУ-ын **East** View **Cartographic** (EVC) компанийн интернэтийн сүлжээгээр захиалга авч төлбөр хийгдсэн тохиолдолд CD болон бэлэн зургийг худалдан авч байгаа нь нотлогдсон тул уг байр зүйн зураг нь төрийн нууцад байх шаардлагагүй гэж үзэв.

**Ц.Цолмон: -** Л.Цог дарга тодотгож асуух уу?

**Л.Цог: -** Энэ ийм л юм шиг байна лээ. Тийм ээ. Би сая нэг юм ойлголоо. Энэ аюулгүй байдлын тухай хууль, үзэл баримтлалтайгаа зөрөхөөр юм бас энд гарчихаж магадгүй. Тэгээд тэнд өөрчлөлт орох асуудал байх уу, үгүй юу гэж тэр Ж.Энхбаяр гишүүн хэллээ шүү дээ. Ч.Сайханбилэг даргаас би асууя.

**Ч.Сайханбилэг: -** Үгүй яах вэ юутай бол, хуулийн төслийн анхны хэлэлцүүлгийн үед бол дахиад бүх хуулиудаа нэг шүүж үзэж болно. Ажлын хэсгийнхээ хугацаанд бид нар хуулийн ийм зохицуулалт хийгээд байхад бусад хуулиудын эрхийн зөрчил, бүх юмнууд нь бол хангагдах юм байна гэдэг хэмжээнд бид нар судлаад оруулаад ирчихсэн байгаа нь одоо өргөн барьсан хуулийн төсөл байгаа юм. Баярлалаа.

**Ц.Цолмон: -** М.Батчимэг гишүүн.

**М.Батчимэг: -** Энэ танхимд өрнөж байгаа яриа, маргаан, мэтгэлцээн, мэдэгдлүүдийг сонсоод байхаар нэг талаас нь харахаар энэ одоо Засгийн газар бүх хүний хувийн нууцыг дэлгээд, эмзэг болгоод, ингээд нэг юм хийх гээд зүтгээд байгаа юм шиг. Нөгөө талаас одоо нэг тал нь тэрийг хамгаалах гээд улайран үзэлцээд байгаа юм шиг ийм л дүр зураг харагдаад байх юм. Тэгэхээр би бол арай ч ийм биш байгаа байх гэж бодож байна. Ер нь уг асуудал нь өөрөө бид нар ингээд хоёр хагаралцаад байх асуудал ерөөсөө биш шүү дээ.

Бүлэг дээр тэр машиныг танилцуулсан. Би бол энийг хийх ёстой гэж бодож байна. Маш их төрийн хүнд суртлыг хөнгөвчилж байгаа. Одоо би жишээлбэл иргэн хүнийхээ хувьд иргэний үнэмлэхээ гээсэн гэдэг тэр тодруулгыг авах гээд өдөржин шөнөжин тэнд очерлоод дугаарлаад ингээд хамаг цагаа, хамаг бензин шатахуун, түгжрэл дунд явмааргүй байна. Тийм учраас энийг бол хийх ёстой. Засгийн газар хийх ёстой. Зүгээр ойлгомжгүй байгаа зүйл бол энэ дээр яг, зохицуулалт нь яг юу нь болохгүй болчихоод байгаа юм бэ гэдэг дээр оновчтой тайлбар ерөөсөө сонсогдохгүй байна. Тийм учраас жаахан ажил хэрэгч мэтгэлцээн яваасай гэж бодож байна.

Хувь хүний мэдээлэл нууц байх ёстой гэдэг дээр бол эргэлзэх зүйл байхгүй. Хувийн нууцын тухай хууль дээр ч юм байж байгаа байх. Одоо ямар ч орон. Тэр битгий хэл одоо манай хэвлэл мэдээлэл дээр хүмүүсийн зүгээр хувийн машины дугаарыг ил тавьчихсан байж байдаг. Тэр хүртэл соёлтой оронд хүнээ боддог улс оронд бол хориотой зүйл шүү дээ. Гар утасны, Их Хурлын гишүүдийн гар утасны дугаарыг одоо сонин хэвлэлээр ил тавьчихсан байна гэсэн. Бид нарын мэдээлэл ил байх ёстой. Албан шугамаар, албан өрөөний e-mail, албаны хаяг, бүх юм, мэдээлэл авахад иргэдэд нээлттэй байх ёстой. Улс төр ч бай, хэн ч бай Монгол Улсын бүх иргэдийн хувийн мэдээлэл, хувь хүнийхээ хувьд аюулгүй байх энэ нөхцөл бол хангагдсан байх ёстой. Тийм учраас бид нар зарим концепциудыг ялгаж салгаж ярих цаг нь болсон байна гэж бодож байна.

Тэгээд би энэ асуулт, хэдэн тодорхой асуулт байна. Би ажил хариуцаж байгаа хүмүүст нэр цохож тавимаар байна л даа. Хамгийн нэгдүгээрт нь би бүртгэлийн газрын дарга хариулаад байх шиг байна. Бүртгэлийн газрын даргаас нэг асуулт байна. Маш ойлгомжтойгоор энэ машиныг нэвтрүүлэхийн тулд төрийн нууцын жагсаалтад өөрчлөлт оруулахгүй бол болохгүй болчихоод байгаа шалтгаан чинь юундаа байгаа юм бэ? Хэнээс хэнд мэдээлэл очих гэхээр яагаад саад болчихоод байгаа юм. Тэгээд энийг заавал нууцын жагсаалтаас хасаж зохицуулах ёстой юм уу? Өөр нууцын, Төрийн нууцын тухай хуульдаа өөрчлөлт оруулах боломж байгаа юм уу? Ер нь төрийн нууц гэдэг чинь хэн ч үзэхгүй гэсэн үг биш шүү дээ. Тодорхой хэмжээний нууцлалыг хангасны үндсэн дээр төрийн байгууллагууд бие биеэндээ дамжуулж тэр мэдээллийг хуваалцах ёстой шүү дээ. Ямар ч нууц мэдээллийг. Ангилалтай байх ёстой. Хэн хэнтэй хуваалцаж болох юм. Ямар албан тушаалтан, ямар байгууллага нэвтэрч болох юм гэж. Тэгээд хаана ямар саад учирчихаад байгаа болохоор яагаад заавал нууцын хуулиа өөрчлөх биш нууцын жагсаалтаас хасах гээд байгаа юм бэ? Энийг хэлээд өгөөчээ. Нэгдүгээрт.

Хоёрдугаарт, мэдээлэл хэнээс хэнд очих гэсэн чинь саад болоод байгаа юм. Төрийн байгууллага гэж ойлгоод байгаа юм. Тэрнээс биш яриад байгаа шиг хувийн компанид юм уу, гадаадад байгаа сервер дээр мэдээллээ хуулах гээд байгаа юм байхгүй юм байгаа биз дээ, иргэдийн мэдээллийг. Энийг ойлгомжтой хэлж өгөөч.

За би Ч.Сайханбилэг даргаас асуумаар байна. Тэр ил гаргахгүй ээ. Хувийн нууцын хуулиар хамгаалагдана гэж байгаа юм. Тэгэхээр энэ механизмаа яг тодорхой хэлээд өгөөчээ. Хувийн нууцын тухай хууль дээр ингээд заачихсан байгаа учраас төрийн байгууллагууд энийг мөрдөх хуультай юм. Тийм учраас иргэн хүний мэдээлэл төрийн байгууллагад хуваалцлаа гээд маргааш сонин дээр гараад ирэхгүй юмаа гэдгийг та хэлээд өгөөчээ.

Дараагийн асуудлыг би Тагнуулын даргад тавимаар байна. Төрийн нууцын тухай хууль хаачсан бэ? Энийг өөрчилье гэдэг асуудал нэлээн удаан хугацаанд яригдаж байгаа. Ер нь өнөөдөр төрийн нууц хадгалалт, хамгаалалттай холбоотой асуудал санаа зовоож байгаа асуудал. Аль 2010 онд Үндэсний аюулгүй байдлын үзэл баримтлал батлагдаж байхад Мэдээлэл авах эрх чөлөөний хууль батлагдаж байхад байнга яригдаж ирсэн. Төрийн нууцын тухай хуулиа өөрчилье гэж. Энэ одоо Тагнуулын байгууллага дээр удахгүй өргөн баригдах гээд байгаа гэж би ойлгосон. Энэ үнэн бол танайх энэ Төрийн нууцын тухай хууль шинэчлэхдээ яг энэ ярьж байгаа асуудлыг яаж тусгах гэж байгаа юм. Тэгээд заавал нууцын жагсаалт өөрчлөх гээд байгаа шалтгаан нь юу байгаа юм бэ гэдэг асуултыг танд бас давтаж тавимаар байна.

Дээр нь одоо хувь хүний нууцтай холбоотой асуудалд санаа зовж байгаа гишүүдийг, би одоо нэг асуудлыг анхаарч үнэхээр ажиллаасай гэж бодож байна. Кибер аюулгүй байдлын тухай асуудлыг бид нар өнөөдөр ярихгүй одоо хувийн нууцыг хамгаалах тухай сайхан юм яриад хэцүү. Өнөөдөр төрийн байгууллага, аж ахуйн нэгжүүдийн компьютерт байгаа иргэдийн мэдээлэл рүү хэн дуртай хакер, наад захын оюутан халдаж болдог тийм эмзэг байгаа тохиолдолд бид нар мянга нууцлал ярьж, сүртэй мэдэгдэл хийгээд юу ч хийж чадахгүй. Тийм учраас энийг хариуцсан байгууллага нь Тагнуулын ерөнхий газар. Кибер аюулгүй байдлын тухай хууль яригдаад 2, 3 жил болж байна. Д.Гэрэл дарга аа, энэ хууль хаана байна, хэзээ орж ирэх гэж байна вэ?

Тэгээд одоо үнэн ч юм шиг, худлаа ч юм шиг одоо ингээд тодорхой зарчмын хувьд дэмжиж байна гээд ингээд яриад байхаар аягүй ойлгомжгүй байгаа юм. Нэг дарга нь дэмжээд, нөгөө дарга нь эсэргүүцээд байгаа ч юм шиг. Одоо яагаад байгаа юм тэгэхээр. Таны зарчмын хувьд дэмжиж байгаа байр суурь чинь ямар гаргалгаатай учраас та дэмжээд байгаа юм бэ? Энэ асуудлуудад манай Засгийн газар ажил хариуцсан дарга нар их тодорхой хэлчихвэл бид нар ингэж хэдэн тал болж маргалдах юм гайгүй болох юм биш үү гэж харагдаад байх юм.

**Ц.Цолмон: -** За хариулъя. Тодорхой нэр заасан учраас.

**Ц.Пүрэвдорж: -** За гишүүний асуултад хариулъя. Одоо мөрдөж байгаа хуулиар нууцын зэрэглэлд ингээд орчихоор 100 хүний мэдээлэл юм уу, 2 сая хүний мэдээлэл юм уу бүгд нууцын зэрэгт орчихоод хэрэглээнд орохоор зэрэг бүхэлдээ ингээд орчихоод байгаа юм. Эндээс 10 хүний мэдээлэл нь нууц юм уу, сая хүний мэдээлэл нь нууц юм уу гэдэг нь нэгдүгээрт ялгагдаж өгдөггүй. Ямар мэдээллүүд нь яг нууц болоод, аль нь хэрэглээндээ орох ёстой юм бэ гэдэг дээр бас тодорхой байхгүй учраас энэ хүндрэлтэй байгаа юм. Эрх зүйн хувьд зөрчилтэй байгаад байгаа юм.

Хоёрдугаарт, юу гэхээр зэрэг энэ бол зөвхөн төрийн байгууллагууд хэрэглэнэ. Энэ бүх мэдээллийг. Үндэсний дата төв дээр байрлаж Тагнуулын ерөнхий газрын хяналтад байх юм гэж.

Ер нь бол дундын өгөгдлийн мэдээллийн сан одоо ашиглалтад оруулахад Улсын бүртгэлийн ерөнхий газар бол шинэчилсэн бүртгэлийг иргэдийг бүртгэсэн учраас бэлэн болсон байгаа. Эндээсээ байгууллага бүр өөр өөрийн хэрэглээний түвшингээрээ ороод тухайн өөрсдийн шаардлагатай мэдээллүүдээ аваад явах ийм бололцоо бүрдэх юм.

Дараагийн асуудал бол одоо бол Улсын бүртгэлийн ерөнхий газар, төрийн байгууллагуудыг бол бас лавлагаа болоод мэдээллүүдээр хангадаг. Төрийн байгууллагууд болоод хуулийн байгууллагуудыг. Одоо ч явж байгаа. Энэ бол ажил байгаа юм.

**М.Батчимэг: -** Тодруулъя дарга аа. Тэгээд өөрийн чинь хариултаас ерөөсөө хариулт сонсогдохгүй байгаа байхгүй юу. Одоо тэгээд яваад болоод байгаа юм бол яагаад өөрчлөх гээд байгаа юм. Яг Төрийн нууцын тухай хуулийн, тэр чинь Төрийн нууцын тухай хууль, Төрийн нууцын жагсаалтын тухай хууль чинь уялдаатай зүйл байгаа шүү дээ. Яг ямар асуултад яг асуудал нь зөрчигдөөд байхаар чухам Төрийн нууцын хуулиндаа биш Төрийн нууцын жагсаалтын хуулиа хөндөх гээд байгаа юм бэ? Одоо яг ингээд share-лээд болоод байгаа юм бол одоогийнхоороо явахаар яагаад байгаа юм. Тэгээд аль байгууллагад байгаа мэдээллийг аль төрийн байгууллагадаа өгөхөөр болохгүй болчихоод байгаа юм. Тэрийг тодорхой хэлээд өгөөч.

**Ц.Пүрэвдорж: -** Одоо бол хуулийн байгууллага болоод даатгал, халамж, одоо сонгууль, сонгогчдын нэрсийн жагсаалт гээд гэх мэтчилэн явж байгаа л даа. Ер нь бол албан ёсоор саяны миний хэлж байгаа дундын өгөгдлийн сан, мэдээллийн санг байрлуулаад тэгээд эндээсээ бүх төрийн байгууллагууд одоо эндээсээ мэдээллээ өөр өөрийнхөө хүсэж байгаа түвшиндээ, хэрэглэх ёстой шаардлагатай түвшингээсээ мэдээллээ аваад явах ийм бололцоо бүрдэх юм, албан ёсоор. Сонгогчдын нэрийн жагсаалтаас өгсүүлээд, тэр хуулиасаа өгсүүлээд энэ бусад хуулиудтайгаа зөрчилдөөд байгаа байхгүй энэ хууль маань. Нууц гэсэн байдаг, тэгсэн мөртлөө ил гаргаад. Сонгогчдын нэрсийн жагсаалт, регистрын дугаар, саяны тэр гэрийн хаяг байдаг юм уу. Түрүүн Ч.Сайханбилэг даргын уншсан бүх мэдээллийг үндсэнд нь ил тавьчихаад байдаг. Энэ эрх зүйн хувьд ийм зөрчилтэй болоод байгаа юм.

**Ч.Сайханбилэг: -** Миний хаягтай асуултад хариулъя. Хувь хүний нууцын тухай хуулийн 4 дүгээр зүйл дээр нь М.Батчимэг гишүүнээ яг хувь хүний нууцуудыг яг заачихсан байдаг. Гэтэл энд бол хувь хүний нууц нь дараах төрөлтэй байна гээд захидал харилцааны нууц, эрүүл мэндийн нууц, хөрөнгийн нууц, хуулиар тогтоосон бусад нууцууд гээд. Тэгэхээр энэ нууцууд нь эргээд бид нарын одоо энэ төрийн нууцын жагсаалтаасаа гаргая гэж байгаа мэдээллүүд дотор хувь хүний нууц огт хамааралгүй нууц. Тийм учраас энэ хоёр хууль бол хоорондоо зөрчилдөхгүй. Хувь хүний нууц дээр байгаа бүх хуулиуд хэвээрээ үлдэнэ гэсэн үг.

Ямар бүртгэлийн материал, база данныг бид нар энэ төрийн байгууллагууд ашиглах болох уу гэдгийг түрүүн уншсан шүү дээ. Тэр хэмжээндээ л бид нар Төрийн нууцынх нь жагсаалтаас нь гаргая гэж байгаа юм. Тэр нь эргээд дахиад абсольют утга байхгүй гэдгийг дахиж хэлэхийг хүсэж байгаа юм.

Хоёрдугаарт нь, энэ бүртгэл мэдээллийн эх нотлох баримтыг төрийн тусгай хамгаалалт байнга байлгана. Найдвартай, бат бөх нөхцөлд хадгална. Тэгээд энэ сангаа бүрдүүлэх, ашиглах, хадгалах журмыг нь Улсын бүртгэлийн ерөнхий хуулийн 12.8-д заасны дагуу Засгийн газар өөрөө баталж мөрдүүлж байдаг ийм тогтолцоонд орно. Яг объектынхоо хувьд болохоор зэрэг энэ бүх мэдээллийн сан нь болохоор зэрэг үндэсний дата төв дээр хадгалагдаж байна. Онцгой объект гэдэг ангилалтай. Тэгээд Засгийн газрын 65 дугаар тогтоолоор 2012 оны, төрийн тусгай хамгаалалтад байнга байх ийм жагсаалтад орсон объект байгаа юм. Энэ нь өөрөө улсын бүртгэлийн ерөнхий хуультайгаа бас яг зохицогдоод явж байгаа ийм л асуудлууд байгаа юм.

**Ц.Цолмон: -** Д.Гэрэл дарга.

**Д.Гэрэл: -** Энэ бидний ойлгож байгаагаар бол ер нь бидний зорилт маань төрийн үйлчилгээг хөнгөн шуурхай болгох л ийм зорилготой байгаа. Ерөөсөө төрийн байгууллагууд хоорондоо уялдаа холбоогоо өнөөдрийн түвшинд хүргэхийг зорьж байгаа. Энэний тулд өнөөдрийн байдлаар Тагнуулын ерөнхий газраас нэгдсэн сүлжээний кабелийг татчихаад байгаа. Энэ кабелиар ямар мэдээ, юу явагдах вэ гэдгийг одоо хэрэгжүүлэх л дутаж байна. Энэ үүднээс хэрэгжүүлэх асуудлуудын хүрээнд энэ үйлчилгээ орж байгаа.

Хэрэг эрхлэх газраас хэлсэн. Одоо дата төв дээр мэдээлэл төвлөрүүлэх. Дата төв бол манай харъяа байгууллага. Энэ дээр ирж байгаа бүх мэдээллүүд нууцын зэрэглэлтэй байна.

Харин эндээс, нууцын зэрэглэлээс гаргасан мэдээллийг дамжуулах, бүртгэх, аль байгууллага ямар хэмжээнд ямар мэдээлэл авсан гэдгийг тооцоолох, энэ бүхнийг манай байгууллага дээр бүртгэл судалгаагаа явуулна.

Нөгөө талаар энэ 2 хуулийн талаар асууж байна л даа. Кибер аюулгүй байдлын тухай хууль. Бид нар өргөн барьсан байгаа. Хэрэг эрхлэх газар өгчихсөн байгаа. Уучлаарай хүргүүлсэн байгаа. Төрийн нууцын тухай асуудлыг анхны бичилтээр бид нар бэлэн болгосон. Ингэхийн тулд бүх байгууллагуудаас саналыг нь аваад нэгтгээд одоо бичилтээ бол хийчихсэн байгаа. Анхны бичилт байгаа. Үндсэндээ бол энэ маань одоо төгсгөлийн шатандаа орсон гэж хэлж болно.

**Ц.Цолмон: -** Болж байна уу.

**Ж.Энхбаяр: -** Асуугаад байна шүү дээ. Ийм байгаа юмаа М.Батчимэг ээ, хардаа. Би энэ хуулийн төслийн шаардлага дээр байгаа юм. Шаардлага дээр байгаа юм. Шаардлага дээр нь байгаа мэдээлэл. Ямар мэдээллийг төрийн нууцад зайлшгүй хамааруулах асуудал вэ гэдгээс. Энэ хууль батлагдсанаар, манай хүн тийм юм байхгүй гээд байгаа юм. Төрийн нууцад зайлшгүй хамаарах шаардлагатай үзэж байгаа мэдээлэл, бусад энэ мэдээллүүд үндэсний мэдээллийн төв дээр байгаа мэдээлэл нь гэвэл таны тэр нөгөө миний түрүүний дурдсан цалин орлого, аль хэмжээний татвар шимтгэл төлсөн, хаашаа хэзээ зорчсон, хэзээ өвдсөн, ямар эмчилгээ хийлгэсэн, ямар өмч хөрөнгөтэй гээд. Ийм бүх мэдээллүүд чинь энэ нууцаас гараад явчихаж байгаа байхгүй юу. Энэ дээр нь байгаа юм. Энэ тайлан дээр нь байгаа юм. Ч.Сайханбилэг худлаа яриад байгаа байхгүй юу. Үгүй гээд. Улаан цайм харж байгаад.

Энэ байна шүү дээ хуулийн төсөл боловсруулах үндэслэл шаардлагын дээрээсээ нэг хоёр, гурав дахь мөрний өгүүлбэрийг ахиад нэг уншдаа өөрөө. Ойлгож байна уу. Би аягүй сайн уншиж байгаа байхгүй юу. Аягүй сайн мэдээд тодруулж байгаа юм. Ойлгосон уу. Нэг.

Хоёрдугаарт, энэ хуулийн өөрчлөлтөөр М.Батчимэгийн нөгөө яриад байгаа бусад нөгөө Тагнуулын байдлын тухай хууль, нөгөө Үндэсний аюулгүй байдлын үзэл баримтлалд үнэхээр өөрчлөлт орж таарна. Тэрний санал байхгүй. Мэдээллийн ил тод байдлын асуудал орж байна. Өөрчлөлт хэрэгтэй. Суурь өөрчлөлтүүд нь байхгүйгээр зүгээр л нууцын жагсаалтаас хасна гээд оруулж ирж байгаа нь болохгүй байхгүй юу даа. Хасах гэж байгаа бол ингээд хасах юм, ингээд Үндэсний аюулгүй байдлын үзэл баримтлалдаа өөрчлөлт оруулаад, тэр мэдээллийн аюулгүй байдлын хэсэгт өөрчлөлт оруулаад. Мэдээллийн ил тод байдал ба мэдээлэл авах эрхийн тухай хуульдаа өөрчлөлт оруулаад. Ингээд юмаа ороод ирвэл бид бас тэнэг бус ойлгоно шүү дээ. Иш мухаргүй орж ирээд л төрийн нууцаас эд нарыг хасна гээд зүтгээд байгаа чинь болохгүй байхгүй юу. Цаана толгой зангидсан суурь хуулиуд чинь байна. Тийм биз. Сууриудыг нь өөрчилчихөөд өөр байшин барих гээд байж болно шүү дээ. Ойлгоод байна. Юм хийх гээд байна. Ойлгоод байна. Би өөрт чинь хэлсэн шүү дээ. Юм ойлгоод байна. Тэгэх юм бол тийм тийм юмаа өөрчилье. Тэгээд гаргая. Ажлын хэсэг байгуулах ёстой. Мэдээлэл өгөх ёстой. Ингээд шийдэхгүйгээр. Өнөөдөр унадаг, маргааш нь оруулж ирдэг, хүчээр дайрдаг бол энэ чинь аягүй зохисгүй. Буруу жишиг гэж хэлэх гээд байгаа байхгүй юу даа. Энэ үүднээс бид нарын байр суурь энэ. Тодруулах зүйл маш олон байна шүү.

**Ц.Цолмон: -** Надад хоёр асуулт байгаа юм. Би тэр хоёр асуултаа эхлээд тодруулаад. Нэгдүгээрх нь болохоор Иргэний бүртгэл мэдээллийн улсын сан гэдэг томъёоллоор нууцынхаа хүснэгтэд, жагсаалтад байж байгаа шүү дээ. Тийм ээ. Тэрийг бид нар томъёоллыг нь жаахан өөрчилье гээд байгаа. Тэгэхээр тэр томъёоллыг өөрчлөхөөс гадна тэндээс, тэр сангаас авч хэрэглэх данный, янз бүрийн мэдээллүүдийг авч хэрэглэх талыг нь илүү уян хатан болгох чиглэлээр явж болохгүй юу. Тэгж явбал одоо юу нь гацаатай байна вэ? Заавал одоо сан гэдэг үгийг нь хасахгүйгээр сангаас авч хэрэглэж байгаа мэдээллүүд нь одоо сонгуулийн зориулалттай, өөр янз янзын зориулалттай, зориулалт болгондоо өөр өөр өөр уян хатан байгаад, тэгээд аваад хэрэглээд байх тэр боломжоор нь хангах вариантыг судалж үзсэн үү. Тэр нь үнэхээр болохгүй байгаа юм уу гэсэн нэг асуулт байна.

Хоёрдугаарт нь, нөгөө масштабын зурагтай холбогдуулаад одоо сүүлд бичигдсэн байгаа тэр батлан хамгаалах зориулалттай онц чухал нууцлах ч юм шиг, бас онц чухал биш зүгээр чухал бол нууцлахгүй ч юм шиг ингээд нэг тийм томъёолол нь өөрөө их хардлага дагуулахаар томъёолол яваад байгаа л даа. Тэгэхээр бас зарим мэргэжлийн хүмүүсийн яриад байгаа зүйлийг аваад нэг ийм санал байна л даа. Тэгэхээр 32 дугаар зүйлийг нийтийн хэрэгцээний зориулалтаас бусад 1:100000-аас илүү нарийвчлалтай масштабын байр зүйн зургийг гэж арай энгийн маягаар өөрчилчихвөл мэргэжлийн хүмүүст одоо ямар санагдаж байна. Энэ талаар хариултаа өгөөчээ. Тэгвэл бид нарын дараагийн дараагийн шийдвэрт хэрэгтэй байж магадгүй. Ийм хоёр асуулт байна.

**Ц.Пүрэвдорж: -** Иргэний бүртгэл мэдээллийн санд үндсэн 8 төрлийн үндсэн бүртгэл байдаг. Энэ дээр түрүүний Ч.Сайханбилэг даргын уншдаг төрсний, гэрлэсний, гэрлэлт цуцлуулсны, эцэг эх тогтоосны, үрчилсний, овог нэр өөрчилсний гээд. Нас барсны, иргэний үнэмлэхний, гадаад зорчих иргэний эрхийн, иргэний байнгын оршин суугаа гэсэн ийм бүртгэлд үндсэн мэдээллүүд л байдаг. Эдгээр мэдээллүүд нь байнга эргэлтэд гэдэг юм уу, одоо төрийн байгууллагуудын мэдээллийн үндсэн бүртгэлийн үйл ажиллагаа, үндсэн мэдээлэл болж явдаг учраас энэ нь бүхэлдээ ингээд гарчих юм бол ач холбогдолтой байгаад байгаа юм.

Хоёрдугаарт, одоо өвчний түүх байдаг юм уу, бусад иргэний өмчтэй холбоотой байдаг юм уу, тэр бол эд хөрөнгийн эрхийн бүртгэлээр зохицуулагддаг, харилцаагаараа зохицуулагддаг, хуулиар зохицуулагддаг харилцаа. Өвчний түүх зэрэг тийм нарийн мэдээллүүд бол иргэний бүртгэл мэдээллийн санд ерөөсөө байдаггүй юм гэдгийг хэлэх гэсэн юм.

**Ц.Цолмон: -** Тэр бол байгууллагын нууцаараа бас л одоо нууцлагдаж байгаа зүйлүүд биз дээ. Тухайн тухайн газраа. Одоо эмнэлгийнх нь бол эмнэлэг дээрээ нууцлагдаж байгаа. Өшөө одоо бусад хувь хүний юм уу, эсвэл байгууллагын нууцлалаар явж байгаа шүү дээ.

За хоёр дахь нь.

**А.Хүрэлшагай: -** Ц.Цолмон гишүүнтэй санал нэг байна. Бид нар яг ингэж л ойлгож байгаа. Хүмүүс болон янз бүрийн хүмүүс буруу мэдээлэлтэй болоод тэгээд байгаа юм уу. 1:100000 масштабтай байр зүйн зургийг ил болгоно гэж яриад байгаа байхгүй юу даа. Тэгэхээр бид бол яг тийм санал ерөөсөө тавиагүй. Төрийн нууцын жагсаалт батлах тухай хуульд байгаа одоогийн хүчин төгөлдөр мөрдөж байгаа хуульд байгаа 32 дугаар зүйлд 1:100000-аас илүү нарийвчлалтай масштабын байр зүйн зураг гээд бичсэн нь бүх төрлийн байр зүйн зургийг нууц байдлаар харуулаад хуучин 2003, 2004 оноос өмнө мөрдөж байсан буюу одоо 1997 оны батлан хамгаалах хүрээний Төрийн нууцын жагсаалтын хууль дахь 34 дүгээр зүйл дээр 1942 оны солиболцол, өндрийн тогтолцоогоор хийгдсэн 1:25000, 1:50000, 1:100000, 1:200000 масштабтай байр зүйн зураг гэж байсан томъёоллыг 2003 онд өөрчлөхдөө том масштабтай байр зүйн зургуудыг бүгдийг нь хамруулчихсан нь тухайн үед буюу одоо хуучин Зөвлөлт Холбоот Улсын хамгийн хатуу дэглэмтэй байх үед мөрдөж байсан нийтийн хэрэглээний том масштабын зургийг энгийн хэрэглээнд хэрэглэж чадахаа больсон юм.

**Ц.Цолмон: -** Тийм тийм. Тэд нарыг бол мэдэж байгаа шүү дээ. Нөгөө тодорхой санал. Нийтийн хэрэгцээний зориулалтаас бусад тийм тийм зургийг гэж оруулчихвал мэргэжлийн хүний хувьд болохгүй байна уу гэдэг талаар л.

**А.Хүрэлшагай: -** Тийм. Тийм учраас 1:100000-аас илүү нарийвчлалтай масштабын гээд Батлан хамгаалах зориулалтын гэдэг үг оруулчих юм бол энэ төрийн нууцын жагсаалтад байгаа заалтад. Тэгэх юм бол бид геодезийнхээ хуульд таны хэлснээр хоёр салгаад явах боломжтой болж байгаа юм.

**Ц.Цолмон: -** За за. За тодотгох зүйл байна уу.

**Ч.Сайханбилэг: -** М.Батчимэг гишүүн ээ, манай нөгөө Ж.Энхбаяр гишүүний будлиад байгаа юмыг нь сая очиж асуугаад ойлгочихлоо. Манай иргэний улсын бүртгэл гэдэг яг 14 төрлийн мэдээлэл байдаг байхгүй юу. Энэ бүртгэлийн сан гэдэг нь 14 төрлийн мэдээлэл. Энэ дотроосоо бид нар биеийн давхцахгүй өгөгдөл нөгөө гарын хурууны хээтэй холбоотой өгөгдлүүд, Монгол Улсын харъяатаас гарсан, харъяат болсон харъяалал сэргээсний гээд энэ 4 мэдээллийг нь төрийн нууцдаа хэвээрээ байж байг гэж байгаа юм. Яагаад гэхээр энэ нь өөрөө шаардлагагүй гээд.

Бусад мэдээлэл гэдэг нь энэ 14 дээр нөгөө төрсний, гэрлэсний, гэрлэлт цуцлуулсны, сэргээсний, эцэг тогтоосны, үрчилсний гээд ингээд энэ нэг 10 юм байгаа байхгүй юу. Тэр нь бүртгэлийн сангийнхаа энэ мэдээллүүдийгээ төрийн нууцад хамаарахгүй болгоё гэсэн ийм санал орж ирж байгаа. Тэгэхээр манай хүн юу гэж ойлгоод байна вэ гэхээр зэрэг бусад нь гээд тэгчихээр нөгөө нэг зээлийн картны, өвчний түүхийн, оношлогооны гээд нөгөө байгууллага байгууллага дээр байдаг нууц, тэр нь орчих юм байна гээд буруу ойлгоод яваад байгаа юм байна. Тэгээд таны бичсэнээр чинь ийм байна гээд нөгөө иргэний бүртгэл мэдээллийн санд ямар мэдээлэл байдаг вэ гэдгээ мэдэхгүй явж байсан учраас ингээд будилчихаад байгаа юм байна л даа. Тийм л асуудал байгаа. Энийг нь бас бусад гишүүд маань ойлгочихвол.

**М.Батчимэг: -** Би одоо ингээд хариулт авчихлаа гэж бодоод эргээд бодохоор ерөөсөө хариулт, ерөөсөө хариулагдахгүй байна. Одоо ерөөсөө маргаан хаанаас үүсээд байна вэ гэхээр зэрэг Ч.Сайханбилэг дарга аа, би бол байна шүү дээ саяны ярьснаас гадна жишээлбэл Батчимэг иргэн хүний гэрийн хаяг нь тэнд байдаг, утасны дугаар нь тийм байна, ээж аав нь тэдэн настай тэндхийн хүнд тийм үрчилсэн яасан мэдэхгүй одоо хувь иргэнтэй холбоотой аягүй олон юм ярьж байна шүү дээ. Эцэг тогтоолгосон барьсан гэрлэсэн, салсан, нийлсэн. Энэ бол хувийн нууц тийм үү. Энийг ил болгож болохгүй нууц. Төрийн байгууллагууд ажлын шаардлагаар хуваалцахыг бол хориглохгүй. Энэ хориглохгүй явах ёстой.

Тэгээд одоо ингээд ярихаар яг одоо энэ нөгөө тэр ухаантай машиныг нэвтрүүлэх гэсэн чинь ямар байгууллага нь ямар байгууллагатай хуваалцах гэхээр ямар хүндрэл учирчихаад байгаа юм бэ? Нэг.

Одоо сая бол төрийн бүх байгууллага хуваалцах гэж байгаа юм шиг юм ярьчихлаа шүү дээ. Тэрийг бол би буруу гэж бодож байна. Хэрвээ тэгж ойлгож байгаа бол. Яагаад гэвэл өнөөдөр манай Төрийн нууцын тухай хууль өөрөө хэрэгжилт нь муу байгаа. Мэдээлэл хадгалалт сул байгаа. Сонгуулийн тухай хуулиар тухайн хүнд сонгуулийн нэрсийн жагсаалттай харьцах хариуцлагыг нь хүлээлгээд зохицуулчихсан учраас Сонгуулийн тухай хуулиар тухайн мэдээллийг авсан төрийн байгууллага хариуцлага хүлээгээд иргэдийн мэдээллийг сонин дээр гаргаад тавьчихгүй болоод байна гэж ойлгоё. Гэтэл одоо ямар байгууллага авах гээд байгаа юм. Эсвэл одоо бүх байгууллага, дуртай нь авч болно гэх гээд байгаа юм уу? Тэгээд бүгдээрээ авч болно гэчихээд иргэдийн хувийн мэдээллийг задруулахгүй шүү гэдэг хязгаарлалт чинь байхгүй л бол маргааш задарч болно шүү дээ. Хэн нэг нь хорлон сүйтгэх үйл ажиллагаа явуулахыг ч үгүйсгэхгүй. Одоо аюулгүй байдал гэдэг чинь ийм л юмыг ярьж байгаа юм.

Тэгэхээр ингэхгүй юмаа, ингэхгүй гэсэн баталгаа Төрийн нууцын тухай хуульд энэ байгаа юм. Хоригийг нь, одоо энүүгээр хязгаарлалтыг нь тавиад өгчихөж байгаа юм гэдэг нэг ийм юм сонсмоор байна. Нөгөө талд нь яг энэ байгууллага энэ байгууллагатай ийм мэдээлэл дамжуулаад болоод байх юм бол манай ухаантай машин нэвтэрчих юм. Энэ саад нь энэ л байгаа юм гэдэг ийм тодорхой асуулт.

**Ч.Сайханбилэг: -** Одоо нөгөө дарга нарыг хариулчихна гэсэн. Одоо би яг таны асуултад. Та нэр заагаад асуусан учраас би таны надад нэрлэгдээгүй асуултад хариулсангүй шүү дээ.

**М.Батчимэг: -** Хүмүүс яагаад хариулж чадахгүй байгаа юм бэ дарга аа. Энэ ажлаа хариуцаж байгаа улсууд шүү дээ.

**Ч.Сайханбилэг: -** Одоо би хариулъя. Та хувь хүний нууцтай холбоотой асуудлаа түр орхиоч гэж хүсэх гэж байгаа юм. Юу гэхээр би танд түрүүнд хувь хүний нууцтай холбоотой хуулийн заалтуудыг хэллээ шүү дээ. Захидал харилцааны нууц, эрүүл мэндийн нууц, хөрөнгийн нууц гээд энэ бүх юмнууд чинь нууц үлдэнэ. Энэ чинь хувь хүний нууц хуулиар хамгаалагдсан учраас. Энэ өөрөө тэр нөгөө улсын нууцаас одоо төрийн нууцад байгаа зүйл доторхи жагсаалтад байхгүй гэдгийг одоо Ц.Пүрэвдорж дарга байн байн хэлээд байна шүү дээ. Тийм учраас хувь хүний нууцтай асуудлуудыгаа түр орхъё. Энэ асуудал нь тэртээ тэргүй нууцаараа үлдэнэ. Хувь хүний нууцын хуулиараа ч үлдэнэ. Тийм бүртгэлийн бааз байхгүй учраас бас тэгээд байхаар ч юм байхгүй. Тийм учраас энийгээ.

Хоёрдугаар асуудал нь. Яагаад өнөөдрийн бид нарын проблем үүсээд байна. Би уг нь түрүүн хэлсэн шүү дээ. Таны асуултын хариулт явж байсан учраас би бас хариулаагүй байхгүй юу. Дахиж давтаж. Яагаад бид нар ийм асуудал үүсээд байна вэ гэхээр зэрэг. Одоо би танд ганцхан жишээ хэлье. Жишээ ярихаар ойлгогдох байх. Өнөөдөр бид нар 2 давхар байшин тойроод хашаатай энэ байшинг өнөөдөр Монгол Улсад 5 янзаар бүртгэж байна. 5 янзаар. 5 байгууллага 5 янзаар энэ бүртгэлтэй байхгүй юу. Засаг захиргааныхаа бүртгэл дээр болохоор тэр хорооны, тэр юуны ийм хаягтай. Тэдийн тэдэн тоот гэдэг бүртгэлтэй. Энэ А.Хүрэлшагай даргын газар очихоор зэрэг ямар координатын тэдийн өгөгдөлтэй, тийм тийм юмтай гээд бас өөр шал өөр тэмдэглэгээтэй. Дахиад тэр нь өөрөө хот дээр очихоор бас нэг тэмдэглэгээтэй. Иргэний бүртгэл дээр очихоор бас өөр. Ингээд 5 янзын бүртгэлийн систем явж байгаа байхгүй юу. Ядаж юмаа мэддэг хүмүүс нь ярьчихъя тэгэх үү.

**М.Батчимэг: -** Би хариултаа аваадахъя. Тэгэх үү. Ж.Энхбаяр гишүүн. Та битгий.

**Ч.Сайханбилэг: -** Намайг нөгөө амлаж авна гэдгээрээ бүр ингээд аманд орчих гээд байх юм. Ямар ядаргаатай юм бэ. Жижигхэн юм.

Дараагийнх нь нэг юм. 5 ийм хаягтай. Тэгээд энэ 5 хаягтай байгууллага дээр таны хэлдэгээр энийгээ нэгдсэн нэг бүртгэлийн систем, нэгдсэн нэг хамгийн суурь мэдээллийгээ авчихъя гээд тэгэхээр тэр нь өөрөө нууцад орчихоод байгаа. Төрийн нууц гээд өгөхгүй. Тэгэнгүүт энэ 5 байгууллага ямар үйл ажиллагаа хийж байна вэ гэхээр өөр өөрийнхөө мэдээллийн баазуудыг цуглуулаад эхэлж байгаа байхгүй юу. Өнгөрсөн 22 жилийн түүх нь энэ. Ингээд тус тусдаа цуглуулчихсан учраас бид нар 5 янзын бүртгэлийн систем. Энэ зөвхөн байшин дээр шүү дээ. Хүн дээрээ. Тэгээд би түрүүн хүн дээр хэлсэн. Нийгмийн даатгал нэг өөр бүртгэлтэй, эрүүл мэндийн даатгал нэг өөр бүртгэлтэй, иргэний бүртгэл нэг өөр бүртгэлтэй, цэргийн албаны насны хаагч нь бас өөр бүртгэлтэй.

Ингээд энэ бүх юмнууд тусдаа яваад байгаа учраас хамгийн платформ болсон гол мэдээллийгээ төрийн нууцаас нь гаргачихъя. Манайхан төрийн нууц гээд тэгэхээр хав дарна. Байнгын хугацаатай гэдэг нь хэнтэй ч хуваалцаж болохгүй. Энийгээ хуваалцах гэхээр хууль зөрчиж байна гэдэг ийм хандлага яваад байдаг байхгүй юу. Тийм учраас энэ суурь хуулийг нь, суурь мэдээллийнх нь баазыг нь гаргаад өгчихье. Энэ бааз үндэслээд байгууллага болгон нэгдсэн нэг, бие биеэнтэйгээ уншигддаг, бие биеэндээ хөрвөж чаддаг болдог ийм хаягийн системтэй, ийм бүртгэлийн системтэй болъё гэж байгаа юм.

Тийм учраас өнөөдрийн систем чинь энэ бүх юманд нөлөөлөөд байгаа учраас яагаад гэдэг асуултад хариулаад байна шүү дээ. Нэг бол тус тусдаа систем үүсгэж явах, нэг бол энэ систем дээрээ үндэслээд нэгдсэн нэг систем рүү орох ийм л хоёр зам. Энийг нь шийдэх нь энэ хуулийн төсөл болчихоод байна гэж хэлж байгаа байхгүй юу.

**М.Батчимэг: -** За би ойлгож байна Ч.Сайханбилэг дарга аа. Асуудал бол байгаа. Төрийн байгууллагууд энэ мэдээллийг share-лэх ёстой юу share-лэх ёстой. Гэтэл би бол Засгийн газар өнөөдөр Төрийн нууцын жагсаалтын хууль биш Төрийн нууцын хууль дээр ажиллах ёстой л гэж харж байна. Яагаад гэвэл төрийн нууц гэдэг чинь хэн ч, төрийн байгууллагууд share-лэж болохгүй гэсэн үг биш шүү дээ. Одоо энэ явж байгаа ойлголт чинь буруу байгаа байхгүй юу. Өөрөө төрийн байгууллагууд яаж share-лэх юм гэдэг дүрэм, яаж нууцлах юм, яаж share-лэх юм, хэн хэн хуваалцах юм гэдгийг Төрийн нууцын тухай хуулиараа зохицуулж өгөөд төрийн байгууллагууд ашиглах ёстой албан тушаалтан нь ашиглахгүй байвал энэ чинь өөрөө гэмт хэрэг. Ашиглахгүй байгаа нь өөрөө төрийн мэдээллийн иж бүрэн байдал, одоо аюулгүй байдал алдагдаж байна гээд Аюулгүй байдлын үзэл баримтлал дотор биччихсэн байгаа. Төрийн байгууллагууд мэдээллээ share-лэдэг тогтолцоогоо бүрдүүлээ гээд Аюулгүй байдлын үзэл баримтлалыг өөрчлөх биш, Ж.Энхбаяр гишүүн ээ. Энийг хэрэгжүүлэх ёстой. Биччихсэн байгаа байхгүй юу.

Тэгэхээр одоо би Тагнуулын ерөнхий газрын даргаас асуугаад байгаа нь тэр. Та нар ажлаа хийж чадахгүй байгаагаас болоод энэ ажил гарч ирээд байгаа юм биш үү. Төрийн нууцын жагсаалтын тухай хуулийг өөрчлөх төр энэ мэдээллийг ил гаргах ёсгүй шүү дээ. Хувийн нууцын хуулинд бичсэн мэдээллээс гадна хэн гэдэг хүн хаана бүртгэлтэй, ямар өвчтэй, хэзээ одоо хэнд өргүүлсэн, үрчилсэн. Энэ чинь хувь хүний нууц шүү дээ. Төр ил гаргаж болохгүй байхгүй юу. Энийг төрийн байгууллагууд хуваалцаж болно. Share-лэж болно. Тэгэхээр жагсаалтаа өөрчлөх биш Төрийн нууцын тухай хуулиа өөрчлөх ёстой байхгүй юу. Нууц хадгалах дэгээ өөрчлөх ёстой. Мэдээлэл хуваалцах дэгээ өөрчлөх ёстой. Энийг жагсаалтаас, нууцаас гаргаад хаячихаар чинь наад захын хариуцлагагүй, өнөөдөр хуулиа хэрэгжүүлж чадахгүй байгаа зүгээр төрийн албан хаагч хариуцлага алдахад тухайн хүний зүгээр л бүх мэдээлэл, хувийн мэдээ. Та өөрөө ч гэсэн Ч.Сайханбилэг дарга аа, тийм биз дээ. Хэн ч гэсэн. Батчимэг гэдэг хүн ч гэсэн. Өнөөдөр зөвхөн хөрөнгийн мэдээлэл биш шүү дээ. Хаана амьдарч байгаа нь миний аюулгүй байдлын асуудал шүү дээ. Миний утасны дугаар. Би хэдэн хүүхэдтэй юм. Миний эцэг эх юу хийдэг. Би энийг одоо эсвэл хэн нэгэн, ямар ч Монгол Улсын иргэн улс орон даяар зарлуулахыг хүсэхгүй шүү дээ. Энэ чинь аюулгүй байдлын асуудал.

Тэгэхээр одоо нууцын жагсаалтаас энийг гаргах биш, би бол хийх ёстой таны ажлыг бүрнээ дэмжиж байна. Хоёр гаргаад өргөөд. Хурдан явуулах ёстой. Тэгэхдээ би бол Засгийн газар ажлаа муу хийж байна. Энийг Төрийн нууцын жагсаалтын хууль бол ерөөсөө Үндэсний аюулгүй байдлын концепцитэй зөрчилдөж байна. Тагнуулын ерөнхий газар Төрийн нууцын тухай хууль өргөн барьсан бол Төрийн нууцын тухай хууль дотроо энийг харин батлуулах ёстой. Ийм мэдээллийг ийм байгууллагууд мэдээлэл хуваалцана, ийм ийм хариуцлага хүлээнэ гэдгийг. Тэрнээс нууцаас хасах биш. Энэ нууц байх ёстой мэдээлэл шүү.

**Ц.Цолмон: -** За үг хэллээ гэж ойлголоо.

**Ч.Сайханбилэг: -** Саяны тодруулгад нь хариулах уу. Одоо байгаа проблем чинь яаж байна вэ гэхээр энэ нь өөрөө төрийн нууцад байдаг учраас гээд тэр мэдээлэл хэзээ ч жишээлбэл тэр киоск дотор орж ирж боломжгүй байгаа байхгүй юу. Би таны яагаад гэдэг асуултад чинь дахиад хариулаад байна шүү дээ.

Энэ боломж, одоо жишээлбэл иргэдэд үйлчлэх нэг цэгийн үйлчилгээний төвүүд байна. Энийг тэгээд яг бид нар сонгодог утгаараа, зөвхөн Монгол Улсад хийж чадахгүй байгаа юм. Яагаад гэхээр дахиад энэ мэдээлэл нь өөрөө нууц гэдэг учраас тэр нууц руугаа нэвтрүүлэхгүй байгаа байхгүй юу.

**М.Батчимэг: -** Ч.Сайханбилэг дарга аа, тэр киоскийг чинь төр хамгаалалтдаа авахгүй юм уу?

**Ч.Сайханбилэг: -** Тэд нар чинь үүсээд явна шүү дээ.

**М.Батчимэг: -** Тэр төрийн хамгаалалтад байна биз дээ. Машин. Машин доторх мэдээлэл.

**Ч.Сайханбилэг: -** Тэр машин дотор мэдээллийн сан орох эрх зүйн орчин өнөөдөр байхгүй байгаа байхгүй юу. Тэрийгээ бүрдүүлэх гээд байна шүү дээ.

**М.Батчимэг: -** Тэгэхээр тэрийг бүрдүүлэхийн тулд нууцаасаа хасах биш нууцын хуулиа боловсронгуй болгоод машинаа хамгаалалтад авах асуудлаа. Нууцаа яаж ашиглах вэ, яаж хамгаалах вэ гэдэг Төрийн нууцын хуулиа өөрчлөх ёстой байхгүй юу бид нар. Тэрнээс биш тэрийг ил гаргаж ерөөсөө болохгүй.

**Ч.Сайханбилэг: -** Тэгэхээр би бол Засгийн газрын ажил хариуцсан байгууллагууд ажлаа та нар хийгээчээ. Ялангуяа би бол Тагнуулын ерөнхий газар аягүй шүүмжлэлтэй хандаж байна.

**Ц.Цолмон: -** За одоо асуулт дууссан уу? Ингээд саналаа. Санал хэлэх ажилдаа оръё. Хэлэлцэх эсэх шүү дээ. Тийм. Үг хэлэх. Нар зөв тойрчихъё. З.Энхболд дарга эхэлье.

**З.Энхболд: -** Хэлэлцэнэ гэдэг л санал хэлнэ шүү дээ. Тэрнээс тэрийг тэгж өөрчилье гэдэг юм хэлэхгүй шүү дээ. Хэлэлцье. Ингээд болоо. Ингэж хэлмээр байна. Тэгэхгүй тэгээд.

**Ц.Цолмон: -** М.Батчимэг гишүүн.

**М.Батчимэг: -** Би бол буруу гэж бодож байна. Бид нар Төрийн нууцын тухай хуулиа хэлэлцэх ёстой. Төрийн нууцын жагсаалтын хууль биш. Энэ концепцийг нь би эсэргүүцэж байна.

**Ц.Цолмон: -** За Р.Гончигдорж дарга.

**Р.Гончигдорж: -** Нэг ойлголцлын ялгаанууд гараад байх шиг байна. Улсын нууцаас гаргах гээд. Жишээлэх юм бол би М.Батчимэг гишүүний санаануудтай, улсын нууцад байгаад улсын нууцад нэвтрэх. Нэвтрэх болзлууд, нэвтрэх шаардлагууд, нэвтрэх дэглэм, нэвтэрсний дараа түүнийг хадгалах. Тийм ээ. Энэ дэглэмүүд өөрөө бий болох юм бол асуудал шууд л шийдэгдэж байгаа байхгүй юу. Мөн үү дээ.

Жишээлэх юм бол ийм шүү дээ. Ерөөсөө нууцалсан нууцлаагүй мэдээллүүд байж байна. Энд зүгээр нэвтрэх эрхийн асуудлууд бол хязгаарлалттай байгаа шүү дээ. Энийг дэлгэх эрх бол бүрэн хязгаарлагдаж байгаа. Ойлгож байгаа биз. Дэлгэх эрх. Ямар нэг байгууллага дээр байгаа зүйлийг энэ улсын нууц биш юмаа гээд дэлгэх эрх, дэлгэн түгээх эрх хэнд ч хадгалагдахгүй. Тэр хувь хүн өөрөө хүсвэл. Тийм ээ. Хувь хүн өөрөө хүсвэл. Хувь хүн харилцаанд орж байгаа этгээд нь нөгөө хүнийг энийг нь мэдэхийг хүсвэл. Ингээд энэ нөхцөлүүд нь өөрөө их тодорхой тодорхой нөхцөлүүд байгаа байхгүй юу. Тийм учраас энэ агуулга руу нь орох ёстой юм.

Би зүгээр хэлэлцэх нь бол зүйтэй юм. Гэхдээ энэ хэлэлцэх явц бол ийм олон зүйлийг гаргаж өгөөд. Одоо бид нар энэ улсын нууцлал, хувийн нууц, төрийн, байгууллагын нууц, тэдгээрийн харилцан ажиллагаа. Энийг хэрэглэх. Одоо чинь мэдээллийг хэрхэн хэрэглэх вэ гэдэг асуудал л хамгийн чухал болчихоод байна шүү дээ. Ч.Сайханбилэг сайдыг ойлгож байгаа. Ерөөсөө бид нар хүнд суртлаас гарахын тулд. Нэг байгууллага дээр очоод тэрийгээ өөрөө олж ир гэдэг. Яагаад гэвэл тэр хүн өөрийнхөө мэдээллийг тэр байгууллагаас авах эрх нь өөртөө байгаа учраас. Тэгээд тэрийг нь өөр нэг байгууллага зөөж аваачиж өгдөг. Мөн үү. Тэр хоёр байгууллага хоорондоо нэвтрэлцэх эрхтэйгээр. Тийм үү. Энэ хүний мэдээллийг танайхаас би ийм ажлын шаардлага ингэж гарч байгаа. Манайд ийм асуудал нь шийдэхэд энэ мэдээллийг заавал хуулийн дагуу шаардагдаж байгаа. Тэрийг нь бид мэдэх ёстой байна гэж тэгж нэвтрэлт хийгээд. Тийм үү. Тэгээд тэрийгээ авалцаад. Өөрөөр хэлэх юм бол хүн өөрөө мэдээллээ цуглуулаад, шаардсан мэдээллийг бүгдийг нь тодорхой нэг зөвшөөрөл авдаг юм уу, эсвэл одоо тэтгэвэрт гарах гэж байгаа юм уу. Тийм үү. Эсвэл одоо шинээр гэр бүл болох гэж байгаа юм уу. Ингэж хувь хүн өөрөө мэдээллээ газар газраас цуглуулж аваачдаг хүнд суртлыг арилгаад, тэрний мэдээллүүдийг нь байгууллага хоорондын харилцаагаараа нэвтрэлцээд. Мөн үү. Нэвтрэлцээд. Гэхдээ ингэж нэвтрэлцэж орж ирсэн мэдээллүүд нь тэр хувь хүний аюулгүй байдлын үүднээс. Аливаа аюулгүй байдлын үүднээс задардаггүй, цацагддаггүй, бичигддэггүй, хэлэгддэггүй. Албан шаардлагын хүрээнд нь хэрэглэгдээд дууслаа. Мөн үү. Ийм л харилцаа нь өнөөдөр яг хүнд суртлыг арилгахад энэ нь илүү чухал байгаад байгаа байхгүй юу даа. Энэ хамгийн чухал.

Тийм учраас энэ чиглэлийнхээ юм нь дээр л одоо бид нар бүхэлд нь. Төрийн нууцын хамгаалалтын, нууцын хамгаалалтын тухай, нэвтрэлтийн тухай, энэ сүлжээний тухай. За тэгээд тэр машиныг ашиглах. Машинд байгаа мэдээллийн нууцлалын хамгаалалт. Бүхэлдээ үнэ цэнийнхээ хувьд тэр сан өөрөө төрийн хамгаалалтад байж хамгаалах тухай асуудал гээд. Эд нарыгаа одоо бид нар уг нь ойлголцох юм бол энэ асуудал бол явчихаар байгаа байхгүй юу.

Тэгээд нэг сайн олгохгүй байгаа бол суурь мэдээлэл гээд байгаа юм. Суурь мэдээлэл гэж. Тэр суурь мэдээлэл гэдэг ойлголт. За газар дээр бол суурь мэдээлэл гэдэг ойлголтыг ойлгож байна. Кадастрын зураглал гаргая гэвэл кадастрын зургийн үндсэн суурь нь бол байршлын зураг зүй. Тэгээд тэр дээр бусад кадаструуд нь, хөрөнгө оруулалтын, хөрөнгийн юу гэдэг юм тэр болгон нь ингээд олон олон давхарлаад явна биз.

Тэгэхээр зэрэг бас яг суурь мэдээлэл гэдгийг би сайн бас ойлгож чадахгүй байгаад байгаа юм. Хувь хүний суурь мэдээлэл гэж бас юу байх вэ гэдэг асуудлыг. Ийм л байдлууд байна даа. Тэгээд яах вэ хэлэлцэх явцад энийг бид нар зөвхөн Байнгын хороон дээр ингээд орхичихолгүй нийт гишүүдийн хэмжээнд хэлэлцэж байгаа нь өөрөө ач холбогдолтой болчихмоор байна л даа. Тэгээд тэндээс бид эрэлт хэрэгцээг олж хармаар байна. Энэ болгон шийдэгдэж байж энэ өөрөө цогц болно. Одоо энийг нууцаас гаргасан ч гаргаагүй ч саяных шийдэгдэхгүй юм бол юм шийдэгдэхгүй. М.Батчимэг гишүүний хувь хүний аюулгүй байдлын үүднээс түүний имунитет, түүний баталгаа бол улам суларна гэдэг тэр эмзэглэл бол хэн хэнд нь л байж байгаа. Тэр эмзэглэл байхгүй байхаар энэ нээлттэй мэдээлэл болж байгаа гэдэг нь ийм агуулгаараа нээлттэй мэдээлэл болж байгаа юм гэдэг нь гарч ирэх юм бол иргэд ч гэсэн айж эмээхгүй болно. Бид чинь иргэдийг л төлөөлж байгаа улсууд шүү дээ. Дорж гэдэг хүн эд нар нууцаас гаргачихлаа. Миний аюулгүй байдлынхаа хувьд, аминыхаа байдлын хувьд, хувь хүнийхээ байдлын хувьд бас нэг нууцалж байдаг, эмзэглэж байдаг, болгоомжилж байдаг зүйлүүд одоо юу болов гээд ингээд иргэний нийтийн хэмжээний хувьд тийм түгшүүр төрөх юм бол бид яах юм. Тэр төрөхгүй баталгаагаар танд хүнд суртлыг чинь л арилгаж өгөх гэж байгаа юм. Таны энэ рүү Дорж гуай орохгүй. Та нэг газар очоод танаас төрийн байгууллага шаарддаг мэдээллийг чинь таны зөвшөөрснөөр тэр байгууллага, байгууллага хоорондоо шилжүүлж авах тухай асуудлыг бид бий болгохын тулд энэ асуудлыг хийж байгаа гэдэг тэр ойлголтыг олон түмэнд өгч байж энэ хэлэлцүүлэгч гэсэн явах хэрэгтэй.

Бид хоорондоо маргалдаад. Их Хурал дээрх хамгийн нэг аюул нь тэр шүү дээ. Ерөөсөө бүх юм болохоо байгаад миний бүх нууцлал, бүх эмзэглэдэг юм задарлаа, миний аюулгүй байдал алга болж байна гэсэн тэр сэтгэл зүйг Монголын нийгэм бий болгохгүй байхаар Их Хурлын гишүүд хариуцлагатай ярих ёстой байхгүй юу бас. Ер нь Их Хурал дээр ярьж байгаа зүйлүүд бол иргэдийгээ аймшгийн байдал руу оруулдаг, аймшгийн кино үзүүлдэг тийм ярианаасаа болимоор байгаа юм.

**Ц.Цолмон: -** За Л.Цог дарга. Тэгээд Ч.Сайханбилэг гишүүн.

**Л.Цог: -** Уг нь хэлэлцмээр байгаа юм. Хэрэгцээ бол байгаад байгаа юм. Ч.Сайханбилэг дарга аа. Хэлэлцмээр байгаа юм. Тэгтэл их тодорхойгүй байдал үүсээд байна шүү дээ бас наадах чинь. Уг нь цомхон юм шиг мөртлөө ингээд яриад ирэхээр наадах чинь задгай байгаад байгаа байхгүй юу. Тэгэхээр бид ухаандаа ойлгож байна л даа. Засгийн газар энэ хүнд суртлыг арилгахын төлөө алхам хийсэн. Тэр нь өөрөө үндэсний аюулгүй байдал юм уу, хүний аюулгүй байдалтай халтай юм болчихвол яах вэ гэдэг ийм болгоомжлол байна шүү дээ. Тийм ээ. Нэг.

Хоёрдугаарт, би ингэж бодож байна. Би давтахгүй. Өөр юу яахгүй хэлье л дээ. Бидэнд чинь одоо Их Хурлын хууль, бусад шийдвэрийн төслийг өргөн барих гэж хууль байгаа шүү дээ. Тэр хуулийн дагуу бол холбогдох бүх хуулинд өөрчлөх, одоо орох өөрчлөлт нь хам явж ирэхгүй бол хүлээж авахгүй, хэлэлцэхгүй ийм журамтай шүү дээ. Энэ бас юу болох вэ гэдгээ бас бодмоор байгаа байхгүй юу. Хэрвээ энэ хэлэлцэх явцдаа нөхөгдөөд болчихно гэж бодох юм бол асуудал өөр болно гэж бодож байна. Ингээд нэг асуумаар юм зөндөө байдаг. Асууж болохгүй түвшиндээ орчихсон байдаг.

Ухаандаа сая бол би ингэж бодлоо шүү дээ. Энэ нууцын жагсаалтаас гаргаж байгаа явдал өөрөө нууц биш л гэсэн үг болно. Гэтэл энэ гаргаж байгаа данныг өөр хуулиар хамгаалаад нууцлаад байна гэж хэлж байгаа нь логикийн хувьд байна шүү дээ, бас наадах чинь логикийн алдаа гараад байгаа байхгүй юу даа. Энэ бүхнийг бодох явах. Хэрвээ энэ бүхэн ингээд хэлэлцэх явцдаа засарна гэж бодох юм бол, процессын хувьд болно гэж үзэх юм бол хэлэлцмээр. Болохгүй гэвэл одоо болохгүй нэг ийм л. Харин тийм. Нэг тийм л байдал үүсчихээд байна шүү дээ.

**Ц.Цолмон: -** Болсон уу? За Ч.Сайханбилэг дарга.

**Ч.Сайханбилэг: -** Үгүй яах вэ, М.Батчимэг гишүүнийх аягүй үндэслэлтэй сонсогдоод байгаа юм. Дахиад яг өдөр тутмынхаа амьдрал дээр бодохоор. Би энэ манай дарга нар яагаад зовлонгоо ярихгүй байгааг нь би ерөөсөө ойлгохгүй юм. Одоо А.Хүрэлшагай дарга болохоор ажлын хэсэг дээр зөндөө ярьдаг байхгүй юу. Одоо эднийх. Газрын зургийн. За улс төрөө хэдүүлээ хойшоо тавьж байгаад. Хэдүүлээ нэг жаахан ажлаа ярьчихъя л даа, Ж.Энхбаяр аа. Бид нар төрийн чухал асуудал ярьж байгаа шүү дээ. Тэгэхэд жижиг улс төр болгоод байх юм.

Эд нарын ямар проблем байдаг вэ гэхээр одоо жишээлбэл өгөгдлийн тэр газрын зураг чинь хамгийн манай том хаягжуулалт, бүртгэл хийх байгаа гол өгөгдөл. Тэгэхэд энэ А.Хүрэлшагай газрын дарга дээр нууц. Энэ чинь өөрөө төрийн нууцад байдаг учраас эдний нууцын нөгөө нэг зэрэглэлийн ажилтан гээд нэгхэн хүн тэр лүү нэвтэрдэг байхгүй юу, М.Батчимэг дарга аа. Нууцын зэрэглэл. Тэгээд тэр хүн нь яадаг вэ гэхээр Тагнуулын ерөнхий газар байнга хичээлд сууна. Байнга тэднийд бүртгэлтэй.

Бид нар одоо яах юм нэг цэгийн үйлчилгээ нээчихээд иргэнийхээ зөвхөн овог нэрийг таньдаг болохын тулд тэр бүртгэлийн нэг цэгийн үйлчилгээний ажилтан төрийн Тагнуулын ерөнхий газрын ажилтан байх ёстой юу, эсвэл бүгдээрээ нууцын ажилтан болох ёстой. Үгүй харин тийм учраас. Биш ээ, би таны хэлдэгээр, яг таны замаар явах гэхээр ийм проблемууд гарах гээд байгаа байхгүй юу. Би уг нь таны замаар явчихмаар байна. Гэтэл энэ чинь өөрөө энэ жагсаалт. Одоо энэ жагсаалт дотор байдаг юм чинь нөгөө төрийн шифр, бүх юмнууд байгаа шүү дээ. Эд нартай чинь нэг ангилалд, зүгээр л таны овог, нэр чинь хамт орчихсон байгаа учраас нэг цонхны үйлчилгээ жишээлбэл хийхэд, эсвэл зүгээр нэг хаяг ингээд бүртгэлийн хаягийн систем тавих гэхэд л тэр лүү зөвхөн нууцын ажилтан орох гээд байна шүү дээ. Та төрийн байгууллага хоорондоо солилцож болно. Төрийн нууцын хууль дээрээ өөрчлөлт хийчихье гээд тэгээд байна шүү дээ. Тэр чинь өөрөө зохицуулалт нь өнөөдөр ийм зохицуулалттай явж байгаа байхгүй юу. Зөвхөн тухайн байгууллагын нууцын ажилтан нэвтрэх эрхтэй. Зөвхөн тэр ажилтан. Гэтэл тэр компьютерын ард нь өчнөөн хаяг хийж байгаа хүмүүс зургаа зурах ёстой шүү дээ, М.Батчимэг дарга аа.

Бүх газрын, харилцаа геодезийн одоо өнөөдөр ажиллаж байгаа хоёр зуун далан хэдэн хүн бүгдээрээ юунд орох ёстой юм уу. Шалгалт өгч нууц хадгална гэдэг юмандаа орох ёстой юу. Таны концепциэр явбал ийм дүр зураг руугаа орно шүү дээ. Зөв юм уу гэдгийг нь хэлж байгаа байхгүй юу.

**М.Батчимэг: -** Үгүй. Би хамтад нь хэлэлцээчээ гэж байгаа юм. Хамтад нь хэлэлцэж байж саяны алдаатай процедур чинь төрийн мэдээллийг солилцдог, хуваалцдаг юм чинь.

**Ч.Сайханбилэг: -** Тэгвэл шал өөр. Та болохоор санаа нь ингэж ерөөсөө болохгүй. Нууцынхаа хуулийг л ярьж гэж байна шүү дээ. Энэ жагсаалтынхаа асуудлыг ярих ёстой. Би түрүүн хэлсэн. Анхныхаа хэлэлцүүлгийнхээ үед өөр хууль, тогтоомжид өөрчлөлт оруулах бол ажлын хэсэг санаачлаад оруулаад ирчихье, М.Батчимэг гишүүн ээ.

**М.Батчимэг: -** Хамтад нь оруулаад л ир.

**Ч.Сайханбилэг: -** Та бол түрүүн шал өөр санал хэлсэн байхгүй юу.

**М.Батчимэг: -** Хамтад нь оруулаад ирэх хэрэгтэй байхгүй юу. Тэгвэл тэгээд ярина.

**Ч.Сайханбилэг: -** Үгүй тэгээд араас нь бид нар өргөн барьчихъя л даа. Ажлын хэсэг үзлээ гэх юм бол энэ хуулийн эхний хэлэлцүүлгийнх нь явцад өргөн барьчихна шүү дээ.

**М.Батчимэг: -** Тэгвэл энийгээ хэлэлцэх эсэхээ шийдчихээд араас нь өргөн бариад ажлын хэсгээ нэгтгээд явбал өөр байхгүй юу.

**Ч.Сайханбилэг: -** Тэгж яръя гэж байгаа шүү дээ. Тэрнээс биш.

**Ц.Цолмон: -** Саяны Газрын хууль шиг явбал.

**Ч.Сайханбилэг: -** Одоо энэ концепцийн асуудал яригдахгүйгээр 28, 29-өөр эсэргүүцсэн байхгүй юу. Юу ярьсан гэдгийг Их Хурлаас Засгийн газар ямар ч мэдээлэл аваагүй. Тэгээд одоо орж ирэхээр ийм концепци ярьж байвал тэгье, сууя, ажлын хэсэг гаргая. Шаардлагатай бол Засгийн газар дахиад хуулийн төсөл өргөн баръя. Ингэе. Ийм ажил хэрэгч л юм яръя гээд байгаа шүү дээ. Муйхарлаад юм уу, дахин дахин өргөн байгаа асуудал биш шүү дээ. Энэ асуудал нь өөрөө амьдрал дээр гарчихсан харилцаа. Зохицуулахгүй бол болохгүй байна.

**Ц.Цолмон: -** За баярлалаа. Н.Энхболд дарга. За Ж.Энхбаяр.

**Ж.Энхбаяр: -** Үнэхээр аймшгийн байна. Ч.Сайханбилэгийн ярьдаг энэ ажилд хандаж байгаа хандлага нь энэ. Үнэхээр Монголын төрийн дархлааг авч хаях гэсэн оролдлого. Зүгээр ийм юм ярьж тайлбарлаж байгаа нь өөрөө туйлын ноцтой гэж үзэж байгаа. Аялал жуулчлал ингээд явах гэсэн чинь батлан хамгаалалт зориулалтын байр зүйн тэр нууц юм саад болоод байна. Гудамжинд нэг киоск тавиад хүссэн болгон мэдээлэл авах гэсэн чинь төрийн нууцад байгаа Монгол Улсын тэр иргэдийн төрийн нууцаар хамгаалагдаж байгаа энэ жагсаалт саад болоод байна. Сүр орно оо орно. Би одоо хэлээд байгаа шүү дээ. Гэмт хэрэг. Өөр газар бол наадах чинь өөр асуудал яригдана. Бид маш нарийвчлан судалж байгаа. Яамдын, байгууллагуудын байр суурь. Маш сайн тодруулна. Олон түмэнд хандана. Үнэхээр энэ иргэний бүртгэлийн мэдээллийн санг нэр төдий болгох ийм санал боловсруулсан дэлхийн нийтийн, дор хаяж дэлхийн нийтийнхэн эсрэг байгаа байхгүй юу. Иргэдийнхээ эрх ашигт халдсан. Байж болохгүй шийдвэр.

Мэдээллийн ил тод байдал гэдгийг төрийн албаны үйлчилгээг сайхан болгоно гэдэг ийм халхавчийн цаана тэрний чинь цаана үндэсний эрх ашиг, язгуур эрх ашиг, аюулгүй байдал гэж юм байна. Тэр бол тэрийг ердөө бодсонгүй. Таны тайлбарт тийм үг ч гарсангүй. Тэгээд оруулж ирж байгаа концепци алдаатай, процессын маш том алдаатай. Тэгээд яах вэ нууц юм орчихдог юм. Жагсаалтаа хэлэлцэж байгаад бид нар дараа нь өргөн барьчихдаг юм. Тэгж байгаад болно доо. Ийм хариуцлагагүй хандаж болохгүй.

Та өөрөө энэ Засгийн газрын чинь нүүр царай байхгүй юу даа. Энэ өнгөрсөн хугацаанд болж байгаа бүх юм. Монгол төрийн тэргүүн ч хэлээд байна шүү дээ. Ажлаа хийгээчээ гээд хэлээд байгаа биз дээ. Юмандаа хариуцлагатай хандаачээ гээд хэлээд байна шүү дээ. Бид нар яах вэ сөрөг хүчин үг хэлж болно. Төрийн тэргүүн чинь бас хэлж байна. Шүүмжлэлтэй хандаад байна шүү дээ. Олон түмэн тэгж хандаад байна. Юм л бол хураана, торгоно, хаана, хориглоно, ам барина, хязгаарлана.

Одоо бүх иргэдийн мэдээлэл ил болно. Тэрийгээ тайлбарлаж байгаа тайлбар чинь ерөөсөө сонсогдож чадахгүй байна. Юм хийх гэж байгаа. Ойлгож байна. Үнэхээр дахин хэлэхэд цөөнхөд хүндэтгэлтэй ханд. Мэдээллийг сайн өг. Ажлын хэсэг гарга. Тэгээд зөв зүйтэй юмыг бид дандаа зөв талд нь дэмжиж байгаа. Ийм байдлаар үл хүндэтгэлтэй хандаад, хүч түрсэн улс төрийн ийм бүдүүлэг хэлбэрээр, ялангуяа ийм төрийн нууцтай холбоотой асуудал ингэж явуулна гэвэл Ч.Сайханбилэг ээ, уучлаарай. Та засгийн сайд, энэ засгийн нүүр болсон хүн. Юмаа зөв ойлгуулж, зөв тайлбарлаж, жаахан зөөлөн байж улсуудын үгийг жаахан сонсож, мэдээллээр хангаж. Бид нар хүн шүү дээ. Бид нар монгол хүн. Асуудалд ингэж хандаж болохгүй. Тэр алдааг чинь яриад байгаа юм. Битгий тэгээчээ. Би танаас зүгээр хүсье. Уриалъя. Арга барил чинь, хандлага чинь болохгүй байна шүү дээ. Өнөөдөр хүртэл мэдээлэл түрүү долоо хоногоос өгнө гэсэн. Одоо болтол орж ирэхгүй байгаа байхгүй юу. Ийм учиртай юм ингээд. Ахиад л ирцээ бүрдүүлээд түрнэ гэсэн бодлоготой орж байна. Ингэж чинь болохгүй байна шүү дээ.

Ялангуяа Байнгын хороон даргад хоёр дахиа хэлье. Үнэхээр ийм нууцтай холбоотой асуудал бол хариуцлагатай хандаа. Мэдээллийг өгөөд, холбогдох байгууллагын улсуудыг нь бүрэн мэдээлэл тайлбаруудыг нь аваад, нугаслан шийдээд ингээд бид явах ажил шүү дээ. Энэ чинь Аюулгүй байдлын байнгын хороо шүү дээ. Зүгээр өдөр тутмын аж ахуйн хуулиуд биш. Энэний цаана маш олон эрх ашиг хөндөгддөг ийм томоохон хуулийг бид ярьж эхэлж байна шүү дээ.

Тэгэхээр тийм л байр суурь байгаа юм. Бодит байдал. М.Батчимэгийн хэлдэг үнэхээр зөв байхгүй юу. Одоо бүгд жаахан ажил хэрэгч, эрүүл байя. Улс төрийн өнцгөөс хандахаар улс төр гараад байгаа юм. Тэгмээргүй байгаа юм л даа.

**Ц.Цолмон: -** Н.Энхболд дарга.

**Н.Энхболд: -** Энэ хувь хүний нууцыг нууцаас гаргалаа гэдэг сигнал нь өөрөө нийгэмд их буруу сигнал өгнө. Хувь хүний аюулгүй байдал хэврэгжсэнээр улсын аюулгүй байдал хэврэгшинэ гэсэн ийм л зарчмын байр сууринаас бид нар хандаад байгаа юм. Тийм учраас ямар ч тохиолдолдоо энэ жагсаалтдаа байх ёстой юмнууд харин ч бүр одоо нэмэх юм байдаг юм уу, юу байдаг юм уу гэж харна уу гэхээс биш өөрийн зөвшөөрөөгүй тохиолдолд одооноос л гэж байгаа зүйлүүдийг нь ил болгох тухай асуудал байж болохгүй гэсэн ийм байр сууринаас л бид нар хамгийн гол нь хандаж байгаа юм. Түүнээс тэр нэг одоо нэгдсэн журмаар мэдээлэл авдаг цэгтэй болох, төрийн үйлчилгээг хөнгөвчлөх энэ тэр тал дээр ярих юм байхгүй. Энэ байх ёстой. Ганцхан яаж энийгээ хувь хүний аюулгүй байдал, тэрүүгээр дамжаад улсын аюулгүй байдалд хор багатайгаар хийх вэ гэдэг талаас нь. Зардал ихтэй байсан ч гэсэн тэр талаас нь харах хэрэгтэй гэж бид нар байр суурь тэгж тодорхойлж байна.

Зарчмын асуудал бол аюулгүй байдал. Ч.Сайханбилэг сайдын ярьж байгаа юмнууд болохоор хэрэгжүүлэхэд хэцүү, техникийн бэрхшээлтэй, олон хүн сургах гээд. Шаардлагатай бол хувь хүнийхээ нууцыг хадгалж байгаад тэр юмнуудаа хийх ёстой шүү дээ. Ийм байр сууринаас хандах ёстой гэж бодож байна. Үгүй яагаад болохгүй гэж. Тэр чинь гарын үсгээ зураад, тангараг тавиад байдаг юм уу харьцдаг тийм юм байж болохгүй юм гэж байхгүй шүү дээ. Болохгүй юм байхгүй гэж Улсын Их Хурлын ирцийн тухай хуулийг хүртэл санаачилчихсан явж байгаа шүү. Өөр газар байдаггүй юмыг хийнэ гээд. Тэгэхээр энэ энэ зүйлүүдийг тодруулмаар байгаа юм. Зарчмын гол суурь яагаад бид нар энэ дээр эргэлзээд байгаа гэдэг нь энэ дээр байгаа юм.

Хоёрдугаарт, бидэнд бас тодруулах, хардах зүйлүүд байна. Яагаад мэргэжлийн байгууллагууд нь байр суурь өөр байхад Засгийн газар заавал ийм шийдвэрийг түрж гаргасан юм бол. Яг хариуцсан хоёр мэргэжлийн байгууллага нь өөр байр суурьтай байсан тухай мэдээлэл байгаа. Энэ тухайд гэхээр би одоо юу гэж хэлж байна вэ гэхээр Батлан хамгаалах яам, жанжин штаб, Тагнуулын ерөнхий газраас энэ асуудлыг үүссэнээс хойш Засгийн газарт ирүүлж байсан саналуудаа, би нууц биш гэж бодож байна. Бичгээр манай бүлэгт өгөөчээ. Аюулгүй байдлын зөвлөл, Засгийн газарт ирүүлсэн бичгүүдээ. Бид нар тэрэнтэй нь танилцъя.

Хоёрдугаарт, тэр нэг машиныг чинь нэг үзье. Ч.Сайханбилэг дарга аа. Тэр машиныг чинь үзье. Манай бүлэг дээр. Танайх бүлэг дээрээ танилцсан юм гэнэ лээ. Манайх бас нэг бүлэг дээрээ танилцъя. Бид нар яагаад бас тэрийг нь онцолж үзээд байна вэ гэхээр өнөөдөр хүмүүс харсан уу, үгүй юу. Энэ сайтууд дээр зарим мэдээлэл гарсан байна. Ингээд бүх аймаг, сум, нийслэлийн дүүргүүдэд тавихад энэ бол дор хаяж 50.0 орчим тэрбум төгрөгийн хөрөнгө оруулалт орох гэж байгаа ийм асуудал яригдаж байгаа юм байна. Энэ тоог нь бид нар мэдэхгүй. Хэвлэлээр авсан тоогоо ярьж байна. Энийг бас магадламаар байна. Тэгэхээр энэ дээр та бас бидэнд хариу өгөөчээ. Ямар эх үүсвэрээс хэдэн машин хаанаас яаж авах гэж байгаа гэдэг талаар мэдээлэх хэрэгтэй байна.

Яагаад бид нар ингэж энэ асуудлыг тусгайлан ярьж байна вэ гэхээр. Сая ч хэллээ. Хуульд өөрчлөлт оруулахгүй бол тэр машиныг авч болохгүй байна, хэрэглэж болохгүй байна гэдэг ийм үгнүүд гарлаа шүү дээ. Тийм ээ. Гишүүдээс ч гарлаа. Таны ярианаас ч би бараг тэгж ойлголоо. Тэгээд яагаад энэтэй ингээд холбогдоод байгаа юм. Үнэхээр тэгж холбогдож байгаа юм бол тэр нь бас цаанаа ямар учиртай юм гэдгийг бид нар тодруулах шаардлагатай гэж үзэж байна.

Тэгэхээр бидний хүсэлт машинтай танилцъя. Одоо байр сууриа илэрхийлж байсан байгууллагууд тэр бичгүүдийнхээ хуулбарыг манай бүлэгт ирүүлээч. Дээр нь өшөө үндэсний аюулгүй байдлын зөвлөлийн үзэл баримтлалтай хэр зэрэг уялдаж байгаа тал дээр бас тодруулах ярих юмнууд бий. Түрүүн Ж.Энхбаяр гишүүний танилцаж үзсэн Аюулгүйн үзэл баримтлал дотроо орсон хувь хүний нууцтай холбоотой юмтай энэ чинь ямар нэг байдлаар зөрчилдөх нь. Энийг тодруулах шаардлага байна.

Ц.Пүрэвдорж даргад бас нэг. За Ц.Пүрэвдорж даргаас нэг хүсэлт байна. Тэр яг одоо танай дээр байгаа бүртгэл дотор иргэний яг ямар ямар мэдээллүүд байна. Яг ямар мэдээллүүд байна. Тийм ээ. Хамгийн сүүлийн байдлаар. Тэрнээс одоо энэ хууль гарахад аль аль нь ил болох вэ гэдгийг бүр албан ёсоор бичгээр бид нарт ирүүлээчээ. Эсвэл ил болохгүй ч гэдэг юм уу, болно ч гэдэг юм уу. Албан ёсоор. Өнөө маргаашдаа. Энэ долоо хоногтоо багтаагаад. Яагаад гэвэл нэг дэх өдөр бүлгийн хурал дээр энэ асуудлыг бас танилцуулъя. Тэгээд энэ зүйлүүдийг бид нар дахиж нягтлах хэрэгтэй байна.

Ер нь бол зарчмын хувьд асуудлыг цогцоор нь оруулж ирж шийдэх нь зүйтэй. Зөвхөн одоо нууцын жагсаалтаас юм хасуулах тухай асуудал байж болохгүй гэж үзсэн. Тэгэхээр зарчмынхаа байр суурийг хэлчихээд энэ зүйлүүдтэй танилцах шаардлага байна. Тийм учраас бид нар эрхийнхээ дагуу дахиад завсарлагаа сунгаж аваад үлдсэн энэ хоногуудад үзээд нэг дэх өдөр бүлэг дээрээ ярьчихаад эцэслээд шийдье.

Уг нь бид нар одоо хэлэлцэхийг нь дэмжихгүй гэсэн саналтай орж ирсэн. Гэтэл ярианаас харахад хэдийгээр эргэлзээд байгаа ч гэсэн аягүй бол олонхиороо дэмжигдээд явчих юм шиг байна. Нэгэнт яваад өгвөл энэ бас дэмий. Тийм учраас бид нар манай бүлэг албан ёсоор завсарлагаа үргэлжлүүлээд аваад сунгадаг 3 хоногоо сунгаж байна. Энийг мэдэгдье.

**Ч.Сайханбилэг: -** За цөөнхийн бүлгийн байр суурийг сонслоо. Манайхан өнөөдөр энэ хэлэлцэх эсэхийг ингээд шийдэгдээд явах юм бол тэрнээс үл шалтгаалаад ирэх нэг дэх өдрийн Ардын намын бүлгийн хуралдаан дээр оруулаад саяны хэлсэн чиглэлүүд дээр нь асуудлаа танилцуулчихъя.

Би зүгээр нэг зүйл одоо тодруулчихъя. Н.Энхболд дарга аа, та бас өөрөө Засгийн газрын Хэрэг эрхлэх газрын даргаар ажиллаж байсан хүн. Анх яамдаас санал аваад бүх Засгийн газраар орж байгаа асуудал болгоноор ордог шүү дээ. Тэгэхэд өгсөн байгаа санал бас эцсийнх биш гэдгийг та сайн ойлгож байгаа. Дараа нь дахиад ажлын хэсэг цуглаад энэ яам, энэ байгууллага ийм саналтай байсан нь ямар учиртай юм бэ гэдгийг хоорондоо яриад тэр саналууд нь бас өөрчлөгдөж болно шүү дээ. Тэр дээр нэг их аймаар тийм conspiracy theory бас байхгүй. Одоо энэ байгууллагын удирдлагууд ингээд яг байгууллага удирддаг хүмүүс нь өөрийнхөө биеэр орж ирж суугаад зарчмын зөрүүтэй санал байхгүй байна. Ийм хоёр асуудал дээр анхаар гэж байсан. Тэрийгээ бид нар хоорондоо учраа олчихлоо гээд байхаар тэрийг нь хүндэтгэхгүй юм шиг анх өгч байсан тэр цаасаа аваад ир гээд байдаг нь бас жаахан явцуу шүү, Н.Энхболд дарга аа. Та Хэрэг эрхлэх газрын дарга байсан хүний хувьд хэлж байгаа юм.

Яах вэ тэрийг нь өгчих. Дараа нь дахиад энэ байр байдлаа бид нар чинь хоорондоо ажлын хэсэг дахиж цуглаад засаг дээр зөндөө яриад тэгээд өргөн барьсан хуулийн төсөл байгаа байхгүй юу даа, Н.Энхболд дарга аа.

**Н.Энхболд: -** Засгийн газраас шийдвэр гарсан хойно яах тухай таны байр суурьтай би нэг байгаа. Бид нарт бас одоо хардах эрх нь байх ёстой. Байгаа. Танилцах эрх нь байгаа. Яагаад өнөөдөр нь өөрчлөгдчихөөд маргааш нь өөр болж байна гэдэг нь бас тусдаа сонин асуудал болчихоод байгаа юм л даа. Тийм. Ийм байна. Ингээд манай бүлэг завсарлага авлаа дарга аа.

**Ц.Цолмон: -** За яах вэ дэгийн хуулийн дагуу бол түрүүний авсан, 5 хоногийн завсарлага авсан байгаа. Өнөөдөр 3 хоногоор сунгах эрхтэй. Тэгээд гишүүдийн ярьж байгаа энэ асуудлын хүрээнд 36 хоног хүлээж байгаад дахин хэлэлцээд явахад бололцоотой гэж үзэж байна. Бүлэг дээр нь танилцуулах ажлыг. Эртээд нөгөө хоёр бүлэг дээр хэлсний дагуу манай ажлын хэсэг хийх хэрэгтэй.

Тэр дээр бид нар бол өнөөдөр энэ нууцаас гаргаж байгаа гээд байгаа мэдээллийг зөвхөн иргэд, за ямар нэгэн компани, хүмүүс ашиглах тухай их ярилаа. Манай ажлын хэсгийнхэн бүлэг дээр танилцуулахдаа энэ асуудал дахиад үргэлжлээд хэлэлцэж таарна. Тэр үед энэ гаргаж байгаа мэдээллийг бусад. Төр нь яаж ашиглах юм. Бид нар төрийн нууцаас нэг хэсэг юм гаргаад байна шүү дээ. Тэгэхээр энийг бол хувь гэхээсээ илүү бусад төр илүү ашиглах, аюул гарвал тэрнээс болж илүү аюул гарах байх. Тэрнээс ганц нэг компани, ганц нэг хүн ашигласнаас болж одоо гарах аюул бас бага байх. Энэ талаас нь бас энэ 3 хоногийн завсарлага авсан хугацаанд манай Байнгын хорооны гишүүд хоорондоо бас зөвлөлдөөч. Ажлын хэсгийнхэн энэ гишүүдэд хангалттай, шаардлагатай шийдвэр гаргахад эргэлзээ болохооргүй, эргэлзээд байхааргүй ийм зүйлийг, мэдээллээр хангахыг бас эрмэлзээчээ.

Ингээд 3 хоногийн завсарлагыг хүлээж авъя гэсэн ийм саналтай байна.

**Л.Цог: -** Горимын санал. Тодруулга гэх үү дээ. Энэ манай эвсэл бас сонсох ёстой байх. Тийм ээ. Шударга ёс эвсэл.

**Ц.Цолмон: -** Манайх ч сонсох гэснээ тэгээд болиод байх шиг байсан. Тэрийг тэгвэл дахиад дамжуулаад.

**Ч.Сайханбилэг: -** Уг нь Н.Батцэрэг даргаас гуйсан шүү дээ. Орж яая гээд тэгсэн. Цаг өгөөгүй.

**Л.Цог: -** Энийг протоколд. Хоёрдугаарт нэг юм байна. Төрийн нууцын тухай хууль өргөн барьсан гэж хэллээ шүү дээ. Тэрийг багцаар нь хэлэлцэх бодлого явуулна шүү. Өргөн бариагүй юм уу. Сая өргөн барьсан...

**Ц.Цолмон: -** Биш ээ. Барих гээд байгаа л гээд байгаа.

**Ч.Сайханбилэг: -** Ажлын хэсэг дээрээ юмнуудаа яръя гэсэн шүү дээ. Тэгээд одоо өнөөдөр хэлэлцэх эсэх нь тодорхойгүй байгаа учраас энэ асуудал ярих боломжгүй байна шүү дээ.

**Л.Цог: -** Би асууж байна шүү дээ. Өөр хууль асууж байна шүү дээ. Төрийн нууцын тухай хууль өргөн барьсан гэж ярьсан Тагнуулын дарга. Тэр үнэн энд багцаар нь яръя гэсэн бодлого байх ёстой байхгүй юу даа. Сая тэгсэн шүү дээ.

**Ц.Цолмон: -** Бэлэн болсон төсөл байгаа юу?

**Д.Гэрэл: -** Тодорхой хуулийг бол бичилтээ хийгээд бэлэн болгосон байгаа.

**Ц.Цолмон: -** Засгийн газарт өгчихсөн байгаа юм байна л даа.

**Ч.Сайханбилэг: -** Д.Мөнх-Эрдэнэ дарга ямар шатандаа явж байгаа юм. Хэлдээ.

**Д.Мөнх-Эрдэнэ: -** Төрийн нууцын тухай хууль манай дээр ирээгүй байгаа. Тийм.

**Ц.Цолмон: -** За за. Ингээд манай Байнгын хорооны хуралдаан түр завсарлаж байна. Энэ асуудлаар.

***Хуралдаан 15 цаг 50 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД